ОДКБ саммитига Сурия ва Афғонистон масалалари қўйилган - BBC News O'zbek\nОДКБ саммитига Сурия ва Афғонистон масалалари қўйилган\nImage caption 2012 йил декабридаги ОДКБ саммитида Ўзбекистоннинг бу ташкилотдаги аъзолиги тўхтатилиши ҳақида қарор қабул қилинган.\nКоллектив Хавфсизлик Шартномаси ташкилотига аъзо мамлакатлар раҳбарлари Россиянинг Қора денгиз соҳилидаги Сочи шаҳрида йиғилганлар.\nРоссия бу ташкилот ҳам ўзининг ташаббусларини қўллаб-қувватлашига умид билдирган.\nБир неча кун олдин Қирғизистонда Шанхай Ҳамкорлик ташкилотига аъзо давлатлар раҳбарлари саммитга йиғилганлар ва унда Россия тарафи Сурия масаласида Хитой, Эрон ва Марказий Осиё давлатларининг дастагини олишга муваффақ бўлган эди.\n"Биз Суриядаги вазиятдан хавотирдамиз, бу фақат инқирознинг бутун минтақага салбий таъсири туфайлигина эмас, балки халқаро қонунчилик тизимига салбий таъсири оқибатлари туфайли ҳамдир. Мен ўйлайманки, бугун биз халқаро ҳамжамиятнинг Сурия бўйича саъй-ҳаракатларини дастаклай оламиз", деб айтган Россия Ташқи ишлар вазири Сергей Лавров.\n"ОДКБга аъзо мамлакатлар Сурия инқирозини фақат сиёсий-дипломатик йўллар билан ҳал қилиш лозим, халқаро ҳуқуқнинг меъёр ва тамойилларини талаб қилиш борасидаги биргаликдаги ҳаракатларини бундан кейин ҳам давом эттириш керак, деб ҳисоблайдилар", деб айтган Россия президентининг ёрдамчиси Юрий Ушаков.\nРоссия тарафи ОДКБ саммити кун тартибига Сурия борасида қўшма баёнот таклифини киритган.\nСаммит якунида мамлакатлар раҳбарлари ушбу қўшма баёнотни қабул қилишлари мумкин, деб айтган Россия президенти ёрдамчиси.\nСочиг йиғилган Арманистон, Беларус, Россия, Тожикистон, Қозоғистон ва Қирғизистон президентларининг Афғонистондан 2014 йилда НАТО қўшинлари олиб чиқиб кетилганидан кейинги вазиятни ҳам муҳокама этишлари хабар қилинган.\nХусусан, раҳбарлар Афғонистон билан чегараларини мустаҳкамлашда Тожикистонга коллектив ёрдам бериш йўлларини кўриб чиқмоқчилар.\nКоллектив Хавфсизлик Шартномаси ташкилотининг аъзоси бўлган Ўзбекистон ўтган йили бу ташкилотдан чиқарилган эди.\n2012 йил Москвада бўлиб ўтган ташкилот саммитида Ўзбекистоннинг аъзолиги тўхтатилиши борасидаги қарор қабул қилинган.\nМосквадаги ОДКБ йиғинига раислик қилган Беларус Президенти Александр Лукашенко, Ўзбекистоннинг ташкилотдаги иштироки эмас, балки аъзолиги вақтинча тўхтатилаяпти, деб айтган.\nАгар расмий Тошкент ташкилотга қайтмоқчи бўлса, барча қабул қилинган шартномаларни имзолаб, ратификациядан ўтказиши керак, деган Беларус раҳбари.\nШанхай Ҳамкорлик Ташкилоти Сурия масаласида Россияни таклифини дастаклади


by Admin on Tue Apr 05, 2011 4:18 am\n"Дунё чархпалак бўлмоқда..." - шундан тузукроқ ном топа олмадим ушбу кунларда дунёда бўлаётган воқеаларни кузатар эканман.\nТонг саҳар 02.30 б/н 03.00 орасида уйғонаман ҳар куни...Гуёки кимдир секин елкамдан туртиб уйғотаётгандек туюлади.\n"Тур эй ғофил банда. Қувватингни тиклаш учун бир инсонга 4 соатлик уйқу етади.Жилла қурмаса кундузи 15...20 дақиқа мизғиб оласан, етмаган уйқуни ўрнини тўлдириб" демоқчидек у кўринмас зот.\nЛекин уйқуни бундай тез қочиб кетишига дунёдаги кундалик ағдар тўнтар воқеалар, уларни таҳлил қилишга уринишлар, аниқ кўриниб турган жаҳолат ва разолатга нисбатан нимадир қилиш зарурати мени ҳаловатимни тинимсиз бузиб туради.\nАллоҳнинг ҳар бир бандасида авваломбор ҳаловат бўлсин экан. Ҳаловати бузилган инсон гуёки тоғдан улкан харсанг узилиб тушиб тинч ва осудалиги бузилган кўлни эслатади менга. Ҳатто ўша кўл ҳам тўсатдан уни осуда сувларини ағдар тўнтар қилиб юборган харсангни ўз домига ютиб юбориб, бир неча соатлардан сўнг яна ўз ҳаловатини тиклаб олади.\nАммо ҳаловати бузилган инсончи? У қандай қилиб унинг ҳаловатини ағдар тўнтар қилиб юборган "харсанг"ларни домига ютиб юборса экан?\nМени ҳаловатимни бузадиган нарсаларни санасам кўпларни эсхонаси чиқиб кетиши ва менга "Қандоқ қилиб бу харсангларни кўтариб юрибсиз.Отиб юбормайсиз уларни елкангиздан!"деб танбеҳ беришлари аниқ. Аммо ҳамма бало шундаки бу харсангларни осонгина отиб юборишни иложи йўқ...\nМени азалий бир одатим , бир муаммони кўрсам ўшани имкон қадар тезроқ ҳал қилишга уринаман. Аммо мени ўзимни муаммом шундаки, кўплаб муаммоларни ечими менга боғлиқ эмаслигини тан олиш, уларни ечимини уларни яратганларни ўзларига қолдириш ёки ўша муаммолар учун жавобгар инсонлар бирор чора тадбир кўришларини хотиржам кутиб ўтира олмайман. Буни сабаби оддий, кўплаб ҳолларда муаммони яратган инсонлар ҳам, ўша муаммоларни бартараф қилиш ҳизмат вазифаси бўлган одамлар ҳам ана ўша муаммога бепарво муносабатда бўладилар ва натижада бу муаммодан инсонлар азият чека бошлайди. Айнан ана шу нарса мени ўша муаммони ҳал қилишга ундайди.\nАна шу харсанглардан айримлари:\n1.Ўзбекистон ҳукуматини ноқонуний йўллар билан эгаллаб олган Ислом Каримов гуруҳи ҳақида, бу гуруҳ содир этган ва этаётган минглаб жиноятлар ҳақида тўпланган материалларни чоп этиш, тузумнинг янги жиноятлари ҳақида материал тўплаш ва айни пайтда бу ўта чигал муамммоларга(яъни жамиятни бу жиноий гуруҳдан халос этиш ва уни эркинликка олиб чиқиш муаммоларига) ечимлар излаш;\n2.Асоссиз равишда Ироқ ва Афғонистон урушини тайёрлаган ва амалга оширган АҚШ давлат жиноятчилари Ж.Буш, Д.Рамсфельд,Д.Чейниларнинг жиноятларини фош қиладиган далилий ашёларни тўплаш, тўпланганларини чоп этиш, илгари чоп этилганларини қайта тўлдириш;\n3.Ушбу кунда араб дунёсидаги инқилобий жараёнлар бўйича бир таҳлилий мақола тайёрлаш, олдин ёзилганларини тўлдириш.Бу давлатлардаги жараёнларга Ғарб давлатларини аралашуви нақадар халқаро қонунлар доирасида бўлаётганига эътибор қаратиш;\n4.Фикр эркинлиги ва ўзга халқларнинг дини, маданияти ва урфу одатларини ҳурмат қилиш каби икки қадрият ўртасида бугунги кунда Ғарб дунёсида пайдо бўлган кескин низога тўғри ечим топиш ва ҳоказолар....\nБулар мени елкамдаги энг катта харсанг тошлардир. Яна қанча кичик тошлар бор бу елкада, уларни ҳаммасини санасам гуёки улардан нолиётгандек туюлиши мумкин кўпчиликка. Аммо аслан бундай эмас....Уларни айтмасликка сабаб, бу дунёда ҳар бир инсоннинг ҳам ўзига яраша ғаму ташвишлари бор...(Давоми бор)\nЕлкадаги ҳарсанглардан бири: "Ҳукмронлик" ва "нафс" ўртасидаги боғлиқлик ҳақида\nby Admin on Sun Apr 24, 2011 7:59 am\nҲукмронлик ДНКси:“Нафс” кодининг мавҳум сирлари ҳақида\n[Тайная связь кодов “властвовать” и “соблазнь» в ДНК у властителей\nOm hemliga samband mellan ”makt” och ”frestelse” hos makthavarnas DNA\nWhat is it? How are connection between “power” and “temptation”?]\n“Ўзимдан чиққан балога, қайга борай давога!”\nТабибнинг “Нима сабабдан ўз жонингизга қасд қилмоқчи бўлдингиз?” деган саволига у “Мен ўзимдан ўзим нафратланиб кетаяпман” деб жавоб берди.\nТабиб:”Нега ўзингиз ўзингиздан нафратланиб кетаяпсиз?” деб сўраса у “Мен кўп ёмон ишлар қилдим, кўп одамларга ёмонликлар қилдим. Мени ёмонликларим сабаб кўп одамлар қамалиб кетдилар” деди.\nТабиб:” Нега, нима сабабдан сиз одамларга ёмонликлар қилдингиз? Биров сизни бунга мажбур қилдими?” деб сўради.\nУ:”Йўқ. Мени ҳеч ким мажбур қилгани йўқ” деди.\nТабиб:”Бўлмаса бундай ишлар қилишингизга нима сабаб бўлди деб ўйлайсиз?”\nУ:”Ҳа, буларни барчасига нафс сабабчи бўлди. Мен унга қарши тура олмадим. Энди қилган ишларимдан пушаймон бўлаяпман. Ўзимни ўзим жуда ёмон кўриб кетаяпман. Шу учун ўзимни ўлдирсамгина бу азоблардан қутула оламан” деб қаттиқ қаттиқ гапирди ва шундан сўнг кўзларини полга михлаганича яна жимлик қаърига шўнғиб кетди. Худо билсин, шу йўл билан у балки нариги дунё даричасини кўришга интилгандир....Аммо нима бўлганда ҳам у бошқа лом мим демади. Табибнинг қолган барча саволларига энди у индамай бош силкиш, ора сирада, истар, истамас “Ҳа” ёки “Йўқ” деб жавоб бериш билан чекланди холос.\nАна шунақа муолажа сўҳбатлари ҳам, унга берилаётган бир талай дори дармонлар ҳам унга нечундир кор қилмас, аҳволи худди эрта баҳор ҳавосидек тез тез ўзгариб турар эди. У яна икки марта ўз жонига қасд қилди, аммо унга ё журъат етишмас, ё касалхонадаги ўта чекланган имкониятлар имкон бермас, ё Аллоҳ таолонинг унга бу дунёда белгиланган жазолари ҳали ниҳоясига етмаган эди...\nБошқаларни билмадиму аммо менинг уйда фикрлайдиган бир жойим бор. У ошхонадаги ихчамгина диванни сўл, яьни очиқ томондаги бурчаги. Мен ўша ерда ўтириб ишласам фикрларим баракалироқ бўлади. Бу билан мен бошқа жойларда ўтирсам каллам яхши ишламайди демоқчи эмасман, балки ҳар бир инсоннинг ўзи суйган ва унга хотиржамлик ва роҳат бахш этадиган ўзларининг махсус сўлим маконлари бор демоқчиман, холос.\nБугун ана шу ўзим суйган диванга чўкар эканман анчадан бери мени уйлантириб келаётган бир сирли муамммо ҳақида уйлай бошладим.\nАслида бу муаммо биргина мени эмас балки бутун инсониятни у пайдо бўлган ва ибтидоий жамоалар шаклида яшай бошлаган даврлардан бери уйлантириб келаяпти десам хато бўлмайди.\nБу сирли муаммонинг оти – Бир инсоннинг бошқа инсонлар устидан ҳукмронлик қилишга бўлган қизиқиши, эҳтиёжи ва уни амалга оширишга етакловчи кучларнинг сирли ҳаракатларидир.\nБундай қизиқиш ҳаммага ҳам мансуб эмас, ҳамма ҳам ҳукмронлик қилишга, бошқа инсонлар устидан бошқарувликка интилмайдилар.\nБу дунёда ушбу кунда 6 миллиард инсон бор дейишади. Ану шу 6 миллиард инсонни ҳар бирининг фақат уларнинг ўзигагина хос бўлган ўз ДНКлари бор. Ҳаттоки эгизаклар Ҳасан билан Ҳусан, Фотима билан Зўҳраларнинг ҳам уларнинг ҳар бирини ўзига хос бўлган ДНКси бўлар экан. Фақат айрим ҳолларда, бир тухумдан бўлган эгизаклардагина уларнинг ДНКлари ўхшаш бўлиши мумкин экан, холос.\nЭнди асосий гапга қайтсак. Демак 6 миллиард одамлардан уларнинг айримларигина бошқалар устидан раҳбарлик қилишга қизиқадилар.\nБундай инсонларнинг ғирт тескариси – ижодкор инсонлар. Файласуфлар, шоирлар, рассомлар, ҳайкалтарошлар сукунатни севишади. Улар ҳаётдаги турли туман шоду хуррамликлару маишатдан кўра осуда бир кўл бўйида ёки гўзал бир боғда, тинчгина ўтириб ижод қилишни яхши кўрадилар.\nБизларни ҳар биримиз турличамиз, қизиқишларимиз ҳам турлича.\nАммо бизларни ичимизда ажралиб турадиган, доим кўпчиликни эътиборини ўзларига тортадиган бир тоифа одамлар бор. Уларнинг ДНКсига генетик равишда, уларнинг ота боболари ёки узоқ ўтмишдаги бобокалонларидан “бошқарувга қизиқув” деган бир ген ўтган.\nАгар боқча ва мактабларда эътибор берган бўлсангиз, кўпинча болалар бир етакчи бола атрофида тўпланиб туришганини кўрасиз. Келажакда ижодкор бўладиган болалар эса кўпинча бошқалардан алоҳида, чекка чеккаларда ўтиришади, агар улар кўпчиликка қўшилсалар, у ҳолда имкон қадар ўзларини кўрсатмасликка интиладилар...\nАна шу ДНКлар ичида “нафс” деган бир код, бир сири асрор бор. Бу кодни тушуниш кўпчилик учун табиий равишда кечади, мас., бизнинг кўпчилигимиз ўз нафсимизни керакли пайтда тия оламиз. Аммо афсуски айримлар ана шу ҳусусиятдан, яъни ўз нафсини тия олиш хусусиятидан ё тўлиқ маҳрумлар ё унинг кичик бир қисмига эгалар холос.\nСизнинг нафсингиз нафақат овқатда ва ичимликда балки истаган нарсада кўзга ташланиши мумкин. Мас., эркакларнинг аёлларга, аёлларнинг эркакларга қизиқишларида, болаларнинг ширинликка, катталарниинг ичимликка, тамакига, гиёҳванд моддаларга, овга, қиморга ва бошқа нарсаларда ҳам нафслари кўзга гоҳида билинар билинмас, гоҳида эса яққол кўзга ташланиб турадилар.\n[Қизиққанлар учун кичик бир масала: Нафсни инсон танасида қай даражада кучли ёки кучсиз ривожланганини кўриш учун шундай бир тажриба қилиш мумкин:\nАгар сиз 60 кишининг ҳар бирига нақ 6 кунга етадиган озиқ овқат ва ичимлик суви бериб, уларга 240км узоқда жойлашган манзилга 6 кундан кечикмасдан етиб келишни топширсангиз, кимлар биринчи, кимлар иккинчи, учинчи ва ҳоказо тартибда манзилга етиб кела оладилар ва кимлар манзилга умуман етиб кела олмайдилар деб ўйлайсиз? Эътибор беринг! Бу ерда ҳеч қанақа шарт қўйилмаган!\nБу масала атрофида ўйлаб кўринг ва жавобингизни менга юборинг ёки уни мени жавобимга солиштириб кўринг. Мени жавобим ушбу мақолани тугатганимда, мақола сўнггида берилади].\nҲукмронликка интилиш ва нафс орасидаги ўзаро боғлиқлик\nБу икки тушунча ўртасида боғлиқлик борлигига менда ҳеч қандай шўбҳа йўқ. Аммо мен билишни ва тадқиқ қилишни истаган нарса: Ана шу икки нарсанинг айрим инсонлар танаси ва рўҳиятидаги ўрни, ҳажми, роли ва улар келтириб чиқариши мумкин бўлган оқибатлардир.\nЙўқолган кўнгил тинчлиги\nby Admin on Thu Jun 02, 2011 6:29 am\nУшбу кунда жуда кўп инсонлар ўз тинчларини йўқотишган. Гап нафақат ишсизлик, ҳақсизлик ва ҳар бир амалдорнинг зўравонликлари сабабли ўз тинчини йўқотган миллионлаб оддий бечоралар балки бою бадавлат ёки катта амалдор бўлишига қарамасдан ҳам ўз кўнгил тинчликларини йўқотган айрим инсонлар ҳақида...\nДунёдаги учта энг бой инсонлардан бири бўлган ҳамюртимиз Алишер Усмонов(бойлиги 20 млрд $) ёки бутун бошли бир давлатни ўзининг шахсий концерни(кўп корхоналарни ўзида бирлаштирган улкан фирма) деб ўйлайдиган ва ўзини ҳокими мутлақ деб ҳисоблайдиган Ислом Каримовдек(тахминий бойлиги 10 млрд.$) одамларнинг ҳам ўз кўнгил тинчларини йўқотадиган масалалар ҳақида.\nСиз:"Э, қўйсангизчи,20млрд бакси бўлган одам ҳам ўз тинчини йўқотар эканми?" дейишингиз мумкин.Э,йўқотганда-чи! Шак шўбҳасиз!.Чунки одамларнинг ўз тинчларини топишлари учун бойликни ўзи кифоя эмас.Банкда ёки мадрасни тагида катта бойлиги бўлгани билан инсоннинг ўзи қилаётган ишлардан кўнгли тўлмаса ёки уни яқинларига қандайдир бир хавф хатар булут солсаю, бу хавф олдида у ожиз бўлса, у ҳолда нима ҳам қила олади у бой одам? Агар у:"Ҳей одамлар!Менга кўнглимдаги дардни аниқлашга ёрдам беринглар!Истаган нархингизни тўлайман!"деса сиз уни дардини топа олармидингиз?\nКатта бойлиги ёки олий мансаби бўла туриб ҳам одамларнинг ўз тинчларини йўқотишларига сабабчи бўлиши мумкин бўлган мисоллар: Масалан, ўша бой одамнинг севимли фарзанди тузатиб бўлмас оғир касалликка чалиниши мумкин. Ёки у бир катта ишни тоза йўллар билан қилмасдан кейин виждони қийналиши мумкин. Ёки улкан ноҳақликларни кўриб ўзининг бу ноҳақликлар олдида чорасиз сезиши ва шундан азоб чекиши мумкин...Мисоллар жуда кўп...Аммо ечимлар ҳам бор албатта. Фақат бир нарсанинг иложи йўқ бу дунёда. Қолган барча нарсаларга ечим топса бўлади. Бу учун инсондан талаб қилинадиган нарсалар жуда оддий: юракдан чиққан истак ва уни амалга оширишга бўлган буюк интилиш, холос.\nКелинг, узоққа бориб юрмасдан мисол тариқасида Ислом Каримовни олайлик. Ёши саксонни қоралаб қолди, 2 фарзанд, 2 невара, вафодор хотин ён атрофида гирду капалак. Улкан бир давлат унинг ҳукмдорлиги остида. У Ўзбекистон ичида кўнгли тусаган нарсани қила олади. Хоҳласа уни жаҳлини чиқарган ҳар қандай одамни, ҳох вазиру уламо, хоҳ оддий бир фуқаро бўлсин, бир неча соатдаёқ йўқ қилиб юбора олади. Хоҳласа оддий бир амалдорни вазир этиб тайинлайди, вазирни эса зиндонга ташлайди, кўнглига ёққан бинони қурдиради, ёқмаганини буздиради. Хулласи калом, истаган эркалик ёки жинниликни қилишга ҳадди сиғади уни. Аммо хоҳ ишонинг, хоҳ ишонманг, бир буюк давлатнинг яккаю ягона ҳокими бўлган бу банданинг ҳам кўнглида тинчлик йўқ.\nХўш, нима сабабдан ўзини ҳокими-мутлақ сезадиган бир бандаи ожизнинг кўнглида ҳам тинчлик бўлмаслиги мумкин? Аслида жавоб ана шу саволни ичида, уни сезган одам учун.\nЖавобни сал очиқлаштирадиган бўлсак, Каримовга кўп нарсалар тинчлик бермайди. Масалан "Мен кетгандан сўнг мана бу ширин шакар невараларимга нима бўларкин" деб ўйлайди у бечора. Ҳар бир бобо каби у ҳам невараларини севади албатта. Ва биладики ундан кейин давлатда ағдар тўнтар бошланади. У на Рустам Иноятовнинг(МХХ), на Баҳодир Матлюбовнинг (ИИВ), на Шавкат Мирзиёвнинг(Бош вазир) уни оиласини давлат томонидан кучли ҳимояга олишлари ҳақидаги маърузаларига ишонади. Биладики бу одамлар у кетиши билан тахт талашиб, бир бирларини ғажишга тушиб кетишади. У пайтда ҳокимиятдан кетган ва ортиқча қўрқадиган жойи қолмаган одамнинг болалари ва невалари ҳақида ўйлашга бу корчалонларни вақти бўлар эканми? Албатта йўқ.\nИ.Каримовни ташвишга солаётган ва кўнглига тинчлик бермаётган иккинчи нарса, бу қизи Лоланинг ўйлаб топган даҳмазаси туфайли уни шахсий масаласи Париж Судида кўрилаётганидир. Бу ишнинг қандай тугаши борган сари аён бўлаётгани туфайли унинг уйқусида ҳаловат кўпроқ йўқола бошлади. Давлат ишлари ҳам бир чеккада қолиб кетди шу кунлари...Баъзур олдиндан режалаб қўйилган Ҳиндистон сафарига бориб келди. У ердаги дабдабали кутиб олишлару базму жамшидлар ҳам кўнглидаги оғир булутларни ҳайдаб юбора олмадилар....\nУстига устак Ўзбекистон Халқ Ҳаракати деган мухолифатнинг янги бирлашмаси ярани устига чипқон бўлди...\n“Энди нима қилсам экан?” деб бу даҳмазалардан боши қотди ҳоқоннинг бугун. Ва у илк бора ўзининг ҳокими мутлақ эканига шўбҳа билан қарай бошлади... Шунга ҳам шукур, “Ҳечдан кўра кеч”.\n2011 йил 2-июн\nby Admin on Mon Jun 27, 2011 5:04 am\nБундоқ ўйлаб қарасам...\nТонг саҳарда одатдагидек ўрмон кезар эканман, хаёлимда турли фикрлар ғужғон айландилар. “Аъзу биллаҳи минаш-шайтонир рожийм. Бисмиллаҳир роҳманир роҳим. Ла иллаҳа иллалоҳу Муҳаммади расулоллоҳ. Қул ҳуваллоҳу аҳад, Аллоҳус-самад. Лам ялид ва лам йулад. Ва лам якун лаҳу куфуван аҳад”. Ниҳоят фикрлар кенг ўзанга тушган сувдек сокинлашиб, тартибга туша бошладилар.\nЮриб кетар эканман ҳаёлимга шундай фикрлар келди:\nБизнинг ҳар биримиз бу ҳаётда аслида бир йўловчи эканмиз. Гўдакликда сал оёқни тўғри қўйишни ўргангандан бери тинмай юрамиз. Йўлларимизда турли туман сўқмоқлар, турли туман инсонлар чиқади. Қайси сўқмоқлардан юрганимиз, кимларни ўзимизга йўлдош қилганимиз, ўзимиз кимларга йўлдош бўлганимизга қараб ҳаётимизда турли-туман воқеалар содир бўлади. Биз кимларнидир ҳаётида қандайдир воқеалар бўлишига сабачи бўламиз, бошқалар ҳам айни пайтда бизнинг ҳаётимизда қандайдир воқеалар бўлишига сабабчи бўладилар...\n“Билмаган яқинингдан билган узоғинг яхши”. Шу оддий ҳақиқатни кашф қилишга салкам 50 йил сарф қилибман. Лекин уни кашф қилгач ва ҳаётда текшириб, топганим ёмби эканлигини сезгач, уни кеч топганимга афсусланмадим. Ҳечдан кўра кеч. Агар Аллоҳ таоло менга яна шунча йўл юришни иншооллоҳ инъом этган бўлса, демак энди камроқ адашарман, ва демак камроқ азият чекарман. Мени ҳайрон қолдирган нарса шу бўлдики, бу топган нарсамни сўқмоқларга ҳам, инсонларга ҳам бирдек қўлласа бўлар экан. Ҳар икки холда у ўзининг ҳақлиги кўрсатиб, менга ғўддайиб қараб тураверди:”Хўш, ҳақ эканманми?” деб. “Ҳақ экансан, тан бердим” деб жавоб бердим унга, бир неча марта. Ҳам сўқмоқлар, ҳам инсонлар масаласида ҳақ экан бу гап...”Билмаган яқинингдан билган узоғинг яхши”.\nБиз истаймизми, йўқми, бундан қатъий назар, деярли ҳар куни қаршимиздан чиқаётган турли-туман сўқмоқлардан бирини танлашга мажбурмиз. Гоҳида сўқмоқни тўғрисини танлаб, кўнглимиз чоғ, ошиғимиз олчи бўлса, гоҳида нотўғри сўқмоқни танлаб ва сал юргач адашганимизни сезсак хуноб бўламиз, орқага қайтишга тўғри келса гоҳида шунга ҳам эринамизда ўша қийшиқ сўқмоқда давом этааверамиз, бояги тўғри сўқмоққа қачондир, қаердадир қайта тушишга умидвор бўлиб...Аммо ўйламаймизки кетаётган сўқмоғимиз аллақачон бизники бўлган. Биз сўқмоқни эмас балки сўқмоқ бизни танлаган...\nБосган изидан қайтмас ўлса ҳам арслон...аммо инсончи? У айтган сўзидан қайтмаслиги керак. Аммо у босган изидан қайтишга ҳақли ва лозим - агар босган қадамлари эгрилигини ё ўзи, ё бошқалар сезиб, ё ғойибдан овоз буни унга билдирган бўлса...\nЭнг ёмони – бу нотўғри сўқмоққа тушиб қолганингни на ўзинг, на ўзгалар билиб сен огоҳлантириши...У ҳолда сен кунлар, ойлар ва йилларни ана ўша нотўғри сўқмоқдан чиқиб олишга сарфлаб, ҳаётингни катта қисмини бекорга сарфлаб юборишинг мумкин. “Нега энди нотўғри? Сўқмоқ уни танладику! Бу энди унинг сўқмоғику”. Ҳа, тўғри, аммо қанақа сўқмоқ ўзи бу сўқмоқ? Агар у кета кетгунча тоғу тошлар, чангалзорлар, ботқоқликлардан иборат бўлса, аниқки бундай сўқмоқ унда кетаётган йўловчининг манзилини жуда калта қилиб қўйиши мумкин. Агар йўловчи узоқни кўзлаган бўлса, у ҳолда имкон қадар тезроқ бундай сўқмоқдан воз кечиб ўзига равонроқ бир йўл топиши керак.\nҲаёт сўқмоқлари...Улар жуда қизиқ. Улар ўтадиган жойлар қизиқ. Уларда юрган одамлар қизиқ. Одамларнинг ўзлари қизиқ, уларнинг фикрлари қизиқ. Аммо инсонлар ҳам, сўқмоқлар ҳам қанақа бўлишларидан қатъий назар, уларни бир нарса бирлаштириб туради. Ҳамма сўқмоқларнинг охири бор. Ҳар бир инсоннинг ўз манзили бор. Бировнинг сўқмоғи калта, бировники узун. Бировнинг манзиллари аниқ, бошқа бировники эса ноаниқ. Бировни сўқмоғи кета кетгунча равон, бошқаники эса уйдим-чуқур, паст-баланд. Бировни сўқмоғи гўзал боғу бўстонлару, жаннатмакон далалар ва ўрмонлардан ўтса, бошқа бировники тоғу тошлар, чўлу биёбонлардан ўтади. Ҳар бир сўқмоқнинг ўз хислати, ўз гўзалликлари, ўз оҳанграбосию, ўз қийинчиликлари бор. Аммо уларнинг ҳар бири эртами-кечми, қачондир, қаердадир тугайди.\nRe: Елкадаги харсанглар...


Манба маълумотига кўра, “ушбу масала расмийлар ва манфаатдор компаниялар томонидан кўриб чиқилмоқда”. Шунингдек қирғиз томони билан ҳамкорликни янгилаш шартлари муҳокама этилмагани таъкидланган. ҚР Саноат, энергетика ва ерости бойликларидан фойдаланиш давлат қўмитаси ушбу масалага ҳозирча изоҳ бермаяпти.\n2012 йилда Қирғизистон ва Россия ҳукуматлари Юқори Норин каскадида гидроэлектр станциясини қуриш ҳамда фойдаланишга топшириш тўғирисида битим имзолаган эди. Бунинг учун “Юқори Норин ГЭС” ЁАЖ қўшма корхонаси тузилган эди. Лойиҳа доирасида 4 та ГЭС – “Ак Булун”, “Норин ГЭС-1”, “Норин ГЭС-2” ва “Норин ГЭС-3”ни барпо этиш режалаштирилганди.\nБироқ 2016 йил август ойида Қирғизистон битимни бир томонлама бекор қилди. Бишкек россияликлар томони Россиядаги иқтисодий инқироз туфайли ҳали-бери объектларни қура олмайди деб ҳисоблаганди.\n“РусГидро” бунга жавобан кетган маблағларни қайтаришни талаб қилди. Компания инвестициялар ҳажми 37 млн. доллар эканини эълон қилди. Аммо Қирғизистон халқаро аудит ўтказиб, харажатларни исботлашни талаб этди. 2018 йил 31 октябрь куни “РусГидро” Ҳаагадаги халқаро арбитражга даъво аризаси билан мурожаат қилди. Қирғизистон 2019 йил апрелидан кечиктирмай бунга эътироз билдириши керак бўлади.


Биз «Чемодан, вокзал, сам знаєш куди»...\n26.04.2020 18:21 0 4809\nПостсовет давлатлари ичида аҳолиси жиҳатдан иккинчи ўринда турувчи Украинада 2001 йилги маълумотларга кўра, 8 миллиондан кўпроқ рус миллатига мансуб кишилар яшаган. Ўзбекистонда эса ҳозирги кунда уларнинг сони юқоридаги рақамдан қарийб 10 бараварга камроқдир.\nУкраинадаги радикал партия раҳбари Олег Ляшко Рададаги чиқишларидан бирида рус тилига урғу бераётганларни койиб, «Чемодан, вокзал, сам знаєш куди» (Украинчани ёқтирмасанг, чамадон, вокзал, ўзинг биласан қаерга кетишни) деганди. Тўғри, қўполроқ муносабат. Лекин у ўз она тилини ҳимоя қиляпти.\nКеча Адлия вазирлиги томонидан билдирилган таклифдан айрим русийзабон ватандошларимизнинг дили оғрибди. Айримлари 90-йиллар яна қайтади, кетиш бошланади, деб башорат ҳам қилди.\nАввало ҳеч ким юртдан ҳайдалаётгани йўқ. Ўзбекистон катта мамлакат, унда ҳаммага жой етади. Бизда ҳали Ляшколар чиқмади, ҳеч ким рус тилида сўзловчиларни камситмади. Фақатгина йиллар давомида хўрланиб келган ўз Давлат тилимизга — ўзбек тилимизга озроқ эътибор сўраляпти.\nБир нарсани билишингизни истардим. Журналист сифатида тадбирларга бораман, кўпчилиги бир-икки нафар русийзабон учун ҳам рус тилида ўтади. Мен йиллар давомида шу ва бошқа сабабларга кўра бу тилни ўрганишга ҳаракат қилганман ва ҳозир ҳам ўрганмоқдаман. Тасаввур қиляпсизми, мен ўзбек бўлатуриб, Ўзбекистонда яшаб, ўз тилимда информация тарқатиш учун бошқа тилни ўрганишга мажбур бўляпман.\nЎрганганинг ўзингники дейишингиз мумкин. Тўғри, рус тилини қайсидир даражада ўрганиш менга янги уфқларни очди. Сиз ҳам Ўзбекистонда яшаб туриб, бироз ўзбекчани ўргансангиз, бу миллатга яқинлашасиз, у билан эт ва тирноқ бўласиз.\n«Халқ хизматчиси» сериалида омма ўртасида низо чиқаришда тил воситасидан фойдаланайлик дейди, олигархлар. Чунки тил масаласи қайноқ мавзулардан. Кечаги лойиҳа акс-садоси бунга мисол.\nҲеч ким бировни ўзбекча сўзлашга мажбур қилмаяпти. Мансабдорлардан давлат тилига эътибор сўраляпти холос. Шу вақтгача рус тили Ўзбекистонда эркин қўлланилиб келинган, бундан кейин ҳам вазият ўзгармайди, деб ўйлайман.\nАммо шундай ислоҳот резонансини кутиб ўтирган айримлар ҳақиқий пропагандани бошлаб улгурибди: Шимол дарёларидан сув ичадиган, позицияси билан Россиядаги ОАВларни ҳам ортда қолдирадиган Vesti.uz сайти «В УЗБЕКИСТАНЕ ХОТЯТ ШТРАФОВАТЬ ЗА ЯЗЫК ПУШКИНА» деган ваҳимали сарлавҳа остида хабар чиқарилибди.\nХабарнинг тагида эса тортишувлар авж олган. Умуман олганда сайт мақсадига етган, ўзбекзабон ва русийзабонлар бир бирларини «чиройли» гаплар билан сийламоқда. Мана Vesti.uz га нима керак?\nМиллий адоват уйғотишга туртки бўладиган бу сарлавҳалар, ёндошувларга холис баҳо бериш, қарши тура олиш керак.\nРус ва ўзбек тилларига келсак, улар бизга хизмат қилишда давом этади. Ҳеч ким камситилмайди, чамадонини кўтариб қаёққадир кетмайди. Биттагина чиройли сўз: ўзаро ҳурмат.\nЮқоридаги фикрлар каминанинг ўхшаган ва ўхшамаган фикрлари эди.\nЖамият 30/04, 00:37


Намоз ўқиётганда ёмон xаёллардан қутулиш йўли | Azon.uz - Ахборот-таҳлилий портал\n00:00 15.11.2018 3808\nДунёда ихлос, хушу ва ҳузу билан қилинадиган ибодат инсонни иймонсизлик, гуноҳдан сақлайди ва уни азиз қилади. Аллоҳ таоло Қуръонда шундай марҳамат қилади: “Аллоҳ иймон келтириб, яхши амалларни қилганларга ваъда қилди: уларга мағфират ва буюк ажр бўлур” ("Моида" сураси 9-оят); “… ва намозни тўкис адо эт, албатта намоз фаҳш ва мункар ишлардан қайтарур…” ("Анкабут" сураси 45 –оят).\nНамоз ўқилаётган одамга ён атрофга қарашни ўзи эмас, балки қалбан Буюк Аллоҳни эсдан чиқариб қўйишликдан ҳам қайтарилган. Аллоҳ бандасининг юзига қараб тураверади тоинки банда ўзи чалғимагунча, намозни ўқиганда банда қалбан Аллоҳни унутса ёки ён атрофга олазарак бўлишни бошласа, Аллоҳ ҳам ундан юз ўгиради. Оиша розияллолоҳу анҳо бир куни Набий саллоллоҳу алайҳи васалламдан намоз ўқиётган одамнинг ён атрофга қараши ҳақида сўради ва қуйидаги жавобни олди: “Бу ўғрилик. Шайтон Аллоҳ бандасидан намоз учун бериладиган ажр мукофотининг бир қисмини ўғирлайди” – дедилар.\nБир ривоятда келтирилишича, Аллоҳ намозда чалғийдиган бандасига шундай дейди: "Сен Мендан ҳам яхшироқ деб билган томонингга ўгирилдингми?”.\nНамоз вақтида ён атрофига қарайдиган ёки бирор бошқа нарса ҳақида хаёл сурадиган одам шайтоннинг кўрсатмасини бажараётган ҳисобланади, чунки айнан унинг васвасаси намоз вақтида ўзга хаёлларнинг келишига сабаб бўлади. Бунақа намозхон, бутун вужуди билан Аллоҳга ибодат қилаётган намозхон билан тенг бўла олмайди. У Аллоҳнинг азаматини, Унинг ҳузурида турганини, қалбини ҳузу тўлдирган, боши Роббиси олдида эгик, Роббисидан ҳаё қилади, ён атрофига қарашга ёки Аллоҳдан бошқа нарсалар ҳақида ўйлашга журъат қила олмайди. Бу икки киши орасидаги фарқ осмон ва ер кабидир. Албатта ҳамма фарз намозларни адо қилинг, бу сизларни Аллоҳни ғазабини келтирадиган амаллардан сақлайди.\nТабиатан инсон фитратида шу нарса бор, яъни бизга ёққан нарсадан, ўрнига ундан ҳам яхшисини олмагунимизча аввалгисидан воз кеча олмаймиз. Динда ҳам худди шундай. Ибодат лаззатини тотмагунимизча, гуноҳлардан тийила олмаймиз. Бу нарса учун тажриба керак. Тез-тез Аллоҳнинг маҳлуқотлари ҳақида тафаккур қилиш керак. Унинг бизга меҳрибонлиги ҳақида кўп ўйлаш даркор. Шошилмасдан Қуръон ва ҳадисларни ўқиб тафаккур қилайлик.\nКун тартибини ёзиб чиқайлик, унда кундалик ибодат вақтлари ва турлари бўлсин. Ёзган нарсамизга тўлиқ амал қилишга ҳаракат қилайлик ва янги вазифаларни қўшиб борайлик. Шу йўл билан беш вақт намоз, дуо, ота-онани зиёрати, хонадон ишлари, бирор бир спорт тури билан шуғулланиш ва ҳоказоларни йўлга қўямиз.\nПсихологияда “оқ маймун” феномени ҳақида гап бор. Бунда ички оламнинг ташқи муҳит таъсири билан кураши жуда қийин эканлиги исботланган. Бундай феномендан кўзланган мақсад – бир киши иккинчи кишига: “Оқ маймун ҳақида ўйлама” – дейди, иккинчиси эса айнан шу ҳақида тафаккур қила бошлайди. Тажовузкор хаёллар билан олиб бориладиган фаол кураш ҳам худди шу натижаларни беради.\nБирор бир нарсани уддалай олиш ҳақида қанча кўп гапирсанг, шунча кам эплайсан. Ҳар қандай амоқона фикр ва эҳтирослар пайдо бўлмасин, уларни келганидек кетишига ҳам йўл қўйиб беринг, токи уммондаги тўлқин каби ҳеч қандай қийинчиликсиз ғойиб бўлсин. Бир фикрга ёпишиб олманг, фақат у ҳақида ўйлайверманг ва унга ён босманг. Бир фикрда қотиб уни кучайтиришга ҳаракат қилманг. Фикрлар кетидан қувманг ва уларни таклиф ҳам қилманг. Уммонга ўхшанг, унинг тўлқинларига ё осмонга ёки сузиб юрувчи булутларга қаранг.\nАгар бирор бир жойда бизни камерага олишаётган бўлса, ўзимизни қандай тутамиз? Ҳеч қандай номақбул амалларни қилмаймиз, тўғрими?! Аксинча ўзимизни иложи борича одобли, ахлоқли кўрсатишга ҳаракат қиламиз. Энди Аллоҳнинг чарчамас, батерейкаси тугамас, бузулмас камералари доимо бизни тасвирга олиб бораётганини бир тасаввур қилиб кўрайликчи. Юқорида келтирилган ҳадисда ҳам шуни такидланади «… Гарчи Уни кўрмасанг-да, У сени кўриб турур». Мана шу ҳақиқатни ўзимизга сингдира олсак, Иншааллоҳ барча ибодатларимиз тўла-тўкис бўлади ва бу дунёда бахт-саодатга, охиратда эса улуғ мақомларга эришамиз.


БМТ ва ЖСТ дунёда озиқ-овқат инқирози юзага келиши мумкинлигидан огоҳлантирди\n09:01 / 02.04.2020\nБир нечта халқаро ташкилотлар раҳбарлари турли давлатлар ҳукуматлари тўғри ҳаракатлар амалга оширмаса, коронавирус пандемияси билан боғлиқ вазият дунёда озиқ-овқат етказилиши билан муаммоларга олиб келиши мумкинлигидан огоҳлантирди.\n1 апрель куни бундай огоҳлантириш билан Жаҳон соғлиқни сақлаш ташкилоти раҳбари Тедрос Адхан Гебрейесус, Жаҳон савдо ташкилоти бош директори Роберт Азеведу ва БМТнинг Озиқ-овқат ва қишлоқ хўжалиги ташкилоти (ФАО) раҳбари Цюй Дунъюй чиқишган.\n“Озиқ-овқатга эгалик борасидаги иккиланиш экспортга чекловларга олиб келиши, бу эса жаҳон бозорида озиқ-овқат маҳсулотлари тақчиллигини юзага келтириши мумкин”, деб айтилган халқаро ташкилотлар раҳбарларининг қўшма баёнотида.\n“Коронавирус сабабли чегаралар ёпилган паллада озиқ-овқат тақчиллигидан қочиш мақсадида маҳсулотлар оқимларининг иложи борича эркинроқ ҳаракатланишини кафолатлаш учун барча саъй-ҳаракатларни амалга ошириш лозим”, дейилган баёнотда.\nОАВнинг бу билан боғлиқ ҳолда эслатишича, 2008 йилги жаҳон инқирозидан кейин Ҳиндистон ва Вьетнам гуруч экспортини чеклаб қўйгани оқибатида бир қатор ривожланаётган давлатларда гуруч нархи кўтарилиши сабабли тартибсизликлар юзага келган.\nЖССТ, ЖСТ ва ФАО раҳбарларининг таъкидлашича, айни вақтда баъзи давлатларда қишлоқ хўжалиги ишлаб чиқариши хорижий ишчи кучи оқимига кучли боғлиқлиги аён бўлиб қолди. Мисол учун, АҚШда кўплаб экинларнинг етиштирилиши Мексикадан келувчи мавсумий ишчилар етишмаётгани сабабли хавф остида қолган. Шундай ҳолатлар Шимолий Африка ва Шарқий Европадан келувчи ишчиларга таянган Ғарбий Европада ҳам кузатилмоқда.\nБундан ташқари, халқаро ташкилотлар раҳбарлари озиқ-овқат маҳсулотлари савдосида ишловчи кишиларнинг хавфсизлигини таъминлашга чақирган. ОАВнинг аниқлик киритишича, аввалроқ Италия ва Франциядаги супермаркетлар ходимлари соғлиқларини ҳимоялаш бўйича чоралар етарлича эмаслиги важи остида ишга чиқишдан бош тортишган. Шунга ўхшаш муаммоларга АҚШдаги Whole Foods савдо тармоғи ҳам тўқнаш келган.\nЖССТ, ЖСТ ва ФАО раҳбарларининг фикрича, бу муаммолар ортида халқаро ҳамкорлик муҳим кўриниш олади.\nЖССТ Хитойнинг Sinopharm компанияси вакцинасидан шошилинч ҳолатларда фойдаланишга рухсат берди\n21:38 / 29.04.2021\nХитойда озиқ-овқат маҳсулотларини исроф қилишга қарши қаратилган қонун қабул қилинди\nЖССТ Ҳиндистонга коронавирусга қарши курашда ёрдам бериш учун 2,6 минг ходимини жўнатди


«Бу воқеалар кучли инсонни яна ҳам кучли қилади» – коронавирус таъсири ҳақида психолог билан суҳбат - Zamin.uz\n23:53 / 31.03.2020\nЎзбекистонга коронавирус кириб келиши одамларда озми-кўпми ваҳима ҳиссини уйғотди. Хўш, бундай вазиятда аҳоли руҳиятида қандай ўзгаришлар бўлади? Касаллик ҳақидаги кунлик ахборотлар инсон онгига қандай таъсир қилади?\nШу каби саволларга психолог Бобоёр Тўраев жавоб берди.\n«Ваҳима қилмасликка қайта-қайта чорлайвериш акс таъсирга олиб келиши мумкин»\n– Ахборот борми, уни албатта етказиш керак. Лекин уни қандай етказиш жуда муҳим. Бу ерда ахборот тарқатувчининг касбий маҳорати аҳамият касб этади.\nВирус тарқалиши ҳақида доимий ахборот берилиши, табиийки, одамларда ваҳимани кучайтиради. Яна бир томони борки, мунтазам равишда «ваҳима қилманглар», деган тинчлантирувчи хитоблар орқали одамлар орасида қўрқув уйғонишига сабаб бўлиши мумкин.\nБу ахборотлар нотўғри етказилган тақдирда, уни қабул қилган одамларда умумий руҳий ҳолат ўзгаради. Сўнг иммунитети тушиб кетади. Натижада, организм бошқа касалликларга чалиниши осон кечади.\n«Ваҳима уйғониши кейинчалик қатор ижтимоий муаммоларга сабаб бўлади»\n– Ҳаддан ташқари ваҳима ижтимоий муаммоларни ҳам келтириб чиқаради. Инсонлар ўртасида оқибат йўқолишига олиб келади, бир-бирига агрессия билан муносабатда бўлишни бошлайди. Дискриминация кучайиши мумкин.\nБозорларда нарх кўтарилгани ҳам мана шу ваҳималарнинг бир кўриниши ҳисобланади. Қўрққанидан нархларни оширади, қиммат бўлсаям одамлар маҳсулотимни олади, деб ўйлайди. Ўз-ўзидан одамларнинг дўконларга чопиши ҳам ваҳиманинг бир тури. Улар озиқ-овқат захираси тугаб қолишидан қўрқувга тушишади.\n«Карантин даврида берилаётган ахборот ўқувчининг саволларига аниқ жавоб бериши керак»\n– Карантин даврида тарқатилаётган ахборот ўқувчининг саволларига жавоб берадиган бўлиши керак, ваҳима уйғотадиган эмас. Журналистлар ҳаддан ортиқ ваҳима келтириб чиқарадиган ахборот тарқатмаслиги керак. Маълумот фактларга асосланган, одамни фикрлашга ва қарор қабул қилишга ўргатиши керак.\nҚарор қабул қилишга ундайдиган ҳиссиёт рационал бўлади. Аксинча, инсоннинг ҳиссиётларга берилиши, кучли таъсирланиши иррационал ҳиссиёт дейилади.\n«Ижтимоий узоқлашув одамларга муносабатларни қадрлашга ўргатиши мумкин»\n– Ҳар бир ёмон вазиятдан яхшилик қидириш лозим. Карантин даври ўтганидан кейин одамлар бир-бирини қадрлашни, кўпроқ меҳр-оқибат кўрсатишни бошлаши мумкин.\nИжтимоий узоқлашув, маълум маънода, бир-биримизни соғиниш ва интилишни туғдиради. Оммавий ваҳимага тушиш қанчалик кўп бўлса, жамиятда руҳий касалликка мойиллар кўпаяди. Кейинги босқичда депрессия келиб чиқади.\nКарантин тугагандан сўнг инсонда умрининг охиригача қўрқув сақланиб қолиши ҳам кузатилади. Жамиятда ипохондрик (ўзидан касаллик қидирувчи, атрофдагилардан шубҳаланувчи)лар кўпайиши мумкин. Бундай тоифадагилар доим қўлини ювиб юрадиган, атрофдагилар билан иложи борича камроқ мулоқот қиладиган, интернетда касаллик ҳақида маълумотларни, ўзида касаллик белгиларини қидирадиган бўлиб қолади. Бунинг сабаби руҳий иммунитетнинг тушиб кетганлигидир.\n«Одамлар шахсий гигиенага кўпроқ риоя қиладиган бўлади»\n– Карантин тугагандан сўнг одамларда ваҳима секин-асталик билан ўтиб кетиши мумкин, лекин барибир инсон хулқ-атвор моделида атрофдагилардан шубҳаланиш ҳиссини вужудга келтиради. Ижобий тарафи шундаки, одамлар шахсий гигиенага кўпроқ риоя қиладиган бўлади, ҳушёрлиги ошади.\n«Бу воқеалар кучли инсонни яна ҳам кучли қилади»\n– Айни шу вазиятдан фойдаланиб, кўпроқ ўқишингиз мумкин, кўпроқ ишларингизни амалга ошириб олишингиз мумкин. Ҳар битта мушкулотдан биз ечим топишимиз, шундан фойдаланиб қолишимиз керак.\nИложи борича бир-бирингизга табассум билан қаранг, бир-бирингизни хурсанд қилинг. Юмор ҳиссини йўқотманглар. Воқеалар ҳам одамларни кучли қилади. Кучли одам яна ҳам кучлироқ бўлади, яқинлари билан оқибати ошади.\nЎзбекистонда супермаркетлар расталарини бўшатган оммавий ваҳима қандай юзага келди?\nДСҚ раиси: Ўзбекистонда бирорта ҳам бозор ёпилмайди, импортга чеклов йўқ\nАбдулла Арипов: «Бунақа ҳолатда ҳазил кетмайди»\nЁшга оид тоифа белгиси бўлмаган ахборот маҳсулотини тарқатиш тақиқланди\nДунёдаги энг кекса одам узоқ умр кўриш сирини айтди\n02.06.20, Ҳаёт тарзи\nҲидоятга келган насроний руҳонийлар\nМиннеаполисда юк машинаси тўғри норозилик намойиши иштирокчилари устига ҳайдалди (видео)\nСодиқ ит эгасини заҳарли илондан қутқариш учун ўз ҳаётини қурбон қилди\nЎзбекистонда коронавирус билан касалланганлар сони 3700 нафардан ошди\nҚашқадарёда ИИБ ходими тунги рейд вақтида фуқарони тепди


Ҳоким ўз қарорини бекор қилди. Аммо зарарни ким қоплайди? | Fayzbog.uz\n10.09.2017 / Муслим Мирзажонов /\nСамарқанд шаҳридаги «Ўзбекистон» маҳалласи нафақат шаҳар, балки вилоят ва республикада ҳам энг намунали ва обод маҳаллалардан бири ҳисобланади. Ушбу маҳалла сўнгги 15 йилда мамлакат миқёсидаги турли кўрик танловларда бир неча марта ғолиб ва совриндорлар қаторидан ўрин олгани ҳам бежиз эмас, албатта.\nАна шу маҳалла идорасининг шу кунгача барча ҳавас қиладиган ҳовлиси шаҳар ҳокимлигининг қарори билан (!) бир кунда теп-текис қилиб ташлангани бутун маҳалла аҳлини эсанкиратиб қўйди. Ахир, 60-70 йиллик манзарали, камида 20 йиллик мевали дарахтларнинг ўзини қайта тиклаш учун яна шунча вақт керак. Қолаверса, маҳалла атрофини ўраб турган темир панжаралар, иккита фаввора, иккита ҳовузга қўшиб бутун маҳалла ҳовлиси ер билан яксон қилинган.\nШундай қилиб, «Ўзбекистон» — энг обод маҳалладан, энг хароб маҳаллага айланди-қолди. «Бузилишлар» бошида турган тадбиркорнинг бу ерда кўп қаватли бино қуриши режалаштирилгани масалани бироз ойдинлаштирди. Ҳозир одамлар кўп қаватли бино қуриб, сотиш учун нималар қилишмаяпти. Муҳим ижтимоий аҳамиятга эга иншоотлар дейсизми, аҳоли зич жойлашган ҳудуддаги бирдан бир чиқиндихона дейсизми, ҳамма ҳаммасини мутасадди ташкилотларнинг тадбиркорга ҳатлаб беришига ундовчи қандайдир бир «ғайритабиий куч» борга ўхшайди. Ана шу кўзга кўринмас куч бу сафар шаҳар ҳокимлигини «бор-е», дея бус бутун маҳаллани тадбиркорга бериб юборишга ундаганга ўхшайди.\n— Аслида масала шаҳар ҳокимлигига етиб боргунча ҳам бир қатор кўзбўямачиликларга йўл қўйилган, — дейди маҳалла фаоли Сайфулла Суюнов. — Маҳалламиз бузилишидан олдин, кўпчиликдан пинҳон тарзда, маҳалла фуқаролари вакиллари йиғилишининг навбатдаги ташқари ишчи гуруҳи мажлиси уюштирилиб, уч қаватли бино, маҳалла учун ҳам янги бино қурилиши масаласи кўтарилган экан. 18 киши имзоси билан «фуқаролар томонидан маъқулланди» мазмунида мажлис баёни ҳам тузилган. Холбуки маҳаллада 4000 нафар фуқаро истиқомат қилади. Қоида бўйича бу каби ҳужжатларнинг ҳақиқий ҳисобланиши маҳалладаги жами аҳоли вакилларининг учдан икки қими иштирок этиши, уларнинг камида 51 фоизи маъқуллаши лозим эди. Юқоридаги ҳужжатда эса, маҳалладаги 96 нафар аҳоли вакилларидан бор йўғи 3 киши қатнашган холос. Кўзбўямачилик деганимнинг сабаби шунда.\nМаҳалла аҳли ушбу ҳолат бўйича Ўзбекистон Республикаси Президенти Девонига мурожаат қилгач, шаҳар ҳокимлиги томонидан “тегишли шаҳарсозлик ҳужжатлари тайёрланиб, мутасадди ташкилотлар томонидан тасдиқлатилгунга қадар қурилиш ишлари тўхтатилди” мазмунида жавоб келади. Бундан шуни тушуниш мумкинки, шаҳар ҳокимлиги шаҳарсозлик ҳужжатлари тайёрланмасдан туриб, мутасадди ташкилотлар томонидан тасдиқлатилмасдан тадбиркорга “мен нима экан дебман” қабилида рухсат бериб юборган экан-да.\nШундан кейин ушбу ҳолат шаҳар прокуратураси томонидан ҳам ўрганиб чиқилгач, Самарқанд шаҳар ҳокимининг жорий йил 10 апрелдаги 700-Қ қарори, яъни, маҳалла ҳудудидан кўп қаватли бино қурилиши бўйича рухсат, қонунга зид деб топилади. Жорий йил 14 августида шаҳар ҳокими ўз қарорини бекор қилиш тўғрисида қарор чиқаради.\nХуллас, жорий йилнинг апрел ойида бошланган ана шу ўзбошимчалик, эътиборсизлик ва масъулиятсизлик ортидаги ғавғо август ойига келиб қонуний ечимини топади. Минг афсуски, ўртада маҳалла идорасининг харобага айлангани қолди. Хўш, маҳаллага етказилган зарарни энди ким тўлаб беради?\nАдам Смитнинг «кўринмас қўли»\nЎзбекистон – Қирғизистон давлат чегараси тўғрисида шартнома имзоланди


МОТУРИДИЙЛИК ТАЪЛИМОТИ ВА АДАШГАН ТОИФАЛАР БИЛАН ИХТИЛОФЛИ МАСАЛАЛАР БАЁНИ МОТУРИДИЙЛИК ТАЪЛИМОТИ ВА АДАШГАН ТОИФАЛАР БИЛАН ИХТИЛОФЛИ МАСАЛАЛАР БАЁНИ МОТУРИДИЙЛИК ТАЪЛИМОТИ ВА АДАШГАН ТОИФАЛАР БИЛАН ИХТИЛОФЛИ МАСАЛАЛАР БАЁНИ – oliymahad.uz\nМансур Мотуридий аҳли сунна вал жамоанинг улуғ уламоларидан, аҳли сунна вал жамо ақийдасини нақл ва ақл билан соф ҳолатда баён қилиб берган буюк бир шахсийятдир. У зот Ҳанафий мазҳабига мансуб бўлганларнинг аксари ақийдада унга эргашадиган «Мотуридийя» мадрасасининг асосчиси, Ўз замонасининг мужаддидларининг бири, Калом илмида Абу Ҳанифа раҳимаҳуллоҳнинг фикрларидан истифода олган, лекин ўзининг манҳажига эга бўлган буюк бир олимдир. Аҳли сунна вал жамоа ақийдасини жонлантиришда ва бидъат ва залолат аҳлининг фосид ақидаларига раддия беришда бу буюк имомнинг ўрни беқиёсдир.\nШунингдек кўпгина уламолар ақийда борасида Имом Мотуридийни Имом Ашъарийдан устун деб таъкидлаганлар.\nБу зотнинг насаби Набий соллаллоҳу алайҳи ва саллам Маккадан Мадинага ҳижрат қилганларида унинг ҳовлисига қўнган, Расулуллоҳнинг мезбони, буюк саҳобий Абу Айюб Ансорий розияллоҳу анҳуга бориб тақалади. Шунинг учун Камолиддин Байзовий имом Мотуридийни зикр қилиб, у кишига «Ансорий» нисбатини беради.\nБиз Имом Мотуридийни эслаганимизда, асосан калом илми асосчиси деб ёдга оламиз. Лекин имомнинг тафсир илмида тутган ўрни, ёзган асарлари ҳам беқиёсдир.\nМаълумки Имом Абу Мансур Мотуридий Самарқанднинг Мотурид номли қишлоғида туғилган. У кишининг ҳаётини ўрганган тарихчилар туғилган йилини аниқлашга имкон топмаганлар. 235 ҳижрий санада туғилганлар деган ўта заиф тахминлар мавжуд холос.\nИмом Абу Мансур Мотуридий Ислом оламида турли ўзгаришлар авж олиб турган, хусусан, ҳар хил ақидавий фирқалар, тоифалар кўпайиб, бир-бирлари билан тортишиб юрган бир замонда яшаб ижод қилди. Аллоҳ таолонинг инояти ила у киши замонасининг забардаст аҳли сунна вал жамоа уламоларидан илм олди.\nАксар тарихчилар у кишининг 333 ҳижрий санада вафот этганларига иттифоқ қилишган.\nИмомнинг тафсир илмида тутган ўрни қанчалик муҳим эканлигини у кишининг «Таъвилату аҳлис-сунна» номли китоблари кўрсатиб беради.\nМазкур китоб тафсир илмида ёзилган бўлсада, ақийда масалалари ҳақидадир. Яъни Қуръон оятларидан қандай ақийдалар келиб чиқади? Биз Қуръон оятларидаги ақийда оятларини қандай тушунишимиз керак? Қуръон ва суннатда мужассам бўлган соф ақийда қандай бўлиши керак? Каби саволларга бу китобда жавоб топамиз.\nШунингдек, Имом Мотуридий ҳазратлари яна «Ат-тафсийрул кабир» номли алоҳида тафсир борасида асар таълиф этган. Лекин афсуски Имомнинг бу китоблари бизгача етиб келмаган.\nИмом Мотуридий раҳимаҳуллоҳ залолат аҳлига тоғдек сабот билан туриб берганлар. Айниқса ўша даврда жуда кўплаб мусулмонларни тўғри йўлдан адаштирган «Мўътазила» фирқаси билан қуйидаги масалаларда баҳс юритганлар: Аллоҳнинг сифатларини борми? Мўътазила фирқасига мансуб бўлганлар Аллоҳнинг барча сифатларини инкор қиладилар. Мотуридийлар эса, Аллоҳнинг сифатларини исбот қиладилар,\nҚуърон махлуқми? Мўътазилалар Қуръон махлуқ дейдилар. Мотуридийлар Махлуқ эмас, Аллоҳнинг каломидир дейдилар.\nБандаларнинг феллари яъни, қилаётган ишларини ўзлари яратадиларми ёки Аллоҳ яратадими? Мўътазилалар Бандалар ўзлари яратадилар дейдилар. Мотуридийлар Аллоҳ яратади, бандалар касб қиладилар дейдилар.\nЖаннатийлар Аллоҳни кўзлари билан кўрадиларни. Мўътазилалар буни инкор қиладилар. Мотуридийлар буни исбот қиладилар.\nЖаннат ва дўзах ҳозирда мавжудми? Мўътазилалар мавжуд эмас деган эътиқодни илгари сурадилар. Мотуридийлар ҳозирда мавжуд дейдилар.\nҚабрда азоб ёки роҳат борми? Мўътазилалар қабр азоби ва роҳатини инкор қиладилар. Мотуридийлар исбот қиладилар.\nҚиёмат кунида қўйиладиган мезон-тарози борми? Мўътазилалар мезонни инкор қиладилар. Мотуридийлар исбот қиладилар.\nСирот кўприги ҳақми? Мўътазила фирқаси сирот кўпригини инкор қиладилар. Мотуридийлар сирот кўприги ҳақдир дейдилар.\nАвлиёларнинг кароматлари ҳақми? Мўзатазилалар буни инкор қиладилар. Мотуридийлар «Авлиёларнинг кароматлари ҳақ» дейиш аҳли суннанинг белгисидир дейдилар.\nКабира гуноҳни содир этганлар иймондан чиқадиларми? Мўътазилалар иймондан чиқиб, иймон билан куфрнинг ўртасидаги манзилда бўлади дейдилар. Мотуридийлар эса, гуноҳи кабирани содир этган мусулмон, бу сабабли иймондан чиқмайди дейдилар.\nИкки таълимот ўртасидаги энг катта ихтилофларни баён қилдик. Икки томоннинг ҳам ўз далиллари бор, лекин, уларни чўзилиб кетмасин учун баён қилмадик. Бундан бошқа ики томон ўртасида яна ихтилофли масалалар бор, Лекин биз юқорида келтирилган масалалар етарли деб ўйлаймиз.\nМаълумки ҳозирда мўътазила фирқасига ўзини нисбат берадиганлар деярли йўқ. Аммо, уларнинг тушучасига эргашаётган кишилар мавжуд. Ҳозирда мўътазила фирқасининг ўрнига янги «Биз Расулуллоҳ соллаллоҳу алайҳи ва салламнинг ақидаларига эргашамизми? Ёки Мотуридийгами?» каби илмоқли саволлар билан Ислом умматини ўзи билган ва билмаган ҳолда тафриқага солаётган гуруҳлар бор. Англаган бўлсангиз, бундай даволар аксар ҳолларда ўзларини «Биз салафларга эргашамиз» каби гаплар билан алдаб юрган «Сохта салафийлар» Бемазҳаблардан чиқади.\nЮқорида мўътазила фирқаси билан Мотуридийлар орасидаги ихтилофли масалаларни баён қилган эдик. Энди Бемазҳаблар билан Мотуридийлар орасида қандай ихтилофли масалалар мавж ураётганига бир назар соламиз!\nАллоҳ қаерда? Бу масала салафлардан кейинги даврда ихтилофли масалага айланган ва ҳозирда мусулмонлар орасида энг кўп муҳокама қилинадиган масалалардан биридир. Бемазҳаблар «Осмондаги Зотдан омонда бўлдингизми» (Мулк сураси 16-оят) оятининг зоҳирига қараб «Аллоҳ таоло осмонда» дейдилар. Мотуридийлар эса, «Аллоҳ таоло осмонлар ва ерни яратувчисидир. Макон ва замоннинг яратувчисидир. Қандай қилиб У Зот таоло ўзи яратган махлуқнинг ичида бўлиши мумкин?! Аллоҳ замон ва макондан покдир» дейдилар. Бир неча оятлар билан уларга раддиялар берадилар. (Тўлиқ маълумот олиш учун Иқболжон Қамбаровнинг «Аллоҳни осмонда десак нима бўлади?» мавзудаги мақоласига мурожаат қилишингиз мумкин.)\nВасила қилиш жоизми? Васила қилиш масаласи ҳам уламолар орасида ихтилофли масалалардан биридир. Чунки васила қилишнинг турлари кўп. Аллоҳнинг исми сифатларини васила қилиш, («Аллоҳнинг гўзал исмлари бор. Бас улар ила У Зотга дуо қилинг» Аъроф сураси 180-оят) солиҳ амалларни васила қилиш, (Бану Исроилдан бўлган, ғорда қамалиб қолган 3-кишини амалларини васила қилиш қиссаси, саҳиҳ ҳадис) тирик бўлган, Аллоҳга яқин уламолар ва солиҳ зотларни васила қилиш, улардан дуо олиш, василанинг бу турлари жоизлигида ҳеч ким ихтилоф қилмаган.\nВафот топган пайғамбарлар, авлиёлар ва солиҳ зотларни васила қилиш масаласида ихтилоф бор. Сохта салафийлар василанинг бу турини ширк дейдилар. Улар бир нечта далиллар келтиришади. Масалан «Сенгагина ибодат қиламиз ва сендангина ёрдам сўраймиз» (Фотиҳа сураси 4-оят). «Агар ёрдан сўрасанг Аллоҳдан сўра» (Байҳақий ривоят қилган ҳадис). Мотуридийлар ҳам ўз навбатида далилларини баён қиладилар. Масалан «Ёки тақводор зотларни фисқу фужур қилиб юрган кимсалар каби қилар эканмизми?!» (Сод сураси 28-оят). «Ҳамма учун қилган амаллари сабабли даражалар бордир» (Аҳқоҳ сураси 19-оят). Мотуридийлар бу масала ширк масаласи эмаслигини алоҳида таъкидлайдилар ва “Аллоҳга гуноҳ қилган, солиҳ амалларда бардавом бўла олмаётган мусулмон, «Улуғ авлиёларни ҳурмати гуноҳларимни кечир» дея дуо қилиши нима учун ширк бўлиши керак?! Қабрга ибодат қилиш билан, ўша қабр соҳиби бўлган солиҳ зотларни ҳурматидан дуо қилишни орасида катта фарқ бор” дейдилар. (Тўлиқ маълумот олиш учун Устоз Абдул Қодир Абдурраҳим домланинг «Дуода авлиёларни васила қилиш мумкин эмасми?» мавзудаги мақоласига мурожаат қилинг.)\nТакфир масаласи. Бу масалада Бемазҳаблар бир тарафдан Мўътазила фирқасидагиларга ўхшаб кетади. Чунки Мўътазила фирқасидагилар гуноҳи кабира қилган мусулмон иймондан чиқади дейдилар. Бемазҳаблар эса, ўзларининг ақийдасига эргашмаганларни аксар ҳолатда куфрга нисбат берадилар. Аҳли Сунна вал жамоа йўлидагилар, яъни Мотуридийлар «Мусулмон киши очиқ куфр амални қилмагунича, уни куфрга чиқариш йўқ» дейдилар. Мотуридий уламолар «Бир инсоннинг 99 та куфр эҳтимоллиги бор сифатлари бўлса, ва 1 та мусулмонликка далолат қиладиган аломати бўлса, уни мусулмон деймиз» деган фикрни илгари сурадилар.\nБемазҳаблар яна бир нечта масалаларда ихтилофлар қилишади. Уларни яна кўпгина сифатлари, аломатлари бор. Биз эса шу ерда сўзимизни ниҳоялаймиз.\nАллоҳ аҳли сунна вал жамоа йўлидан адаштирмасин!\nАҳадхон Ҳамидхонов 4-курс талабаси\n2327100cookie-checkМОТУРИДИЙЛИК ТАЪЛИМОТИ ВА АДАШГАН ТОИФАЛАР БИЛАН ИХТИЛОФЛИ МАСАЛАЛАР БАЁНИ МОТУРИДИЙЛИК ТАЪЛИМОТИ ВА АДАШГАН ТОИФАЛАР БИЛАН ИХТИЛОФЛИ МАСАЛАЛАР БАЁНИ МОТУРИДИЙЛИК ТАЪЛИМОТИ ВА АДАШГАН ТОИФАЛАР БИЛАН ИХТИЛОФЛИ МАСАЛАЛАР БАЁНИno\nОлдинги“АДАБУЛ ИМЛО ВАЛ ИСТИМЛО” АСАРИНИНГ ТАЪЛИМ МЕТАДАЛОГИЯСИДА ТУТГАН ЎРНИКейингиИслом манбаларини ўрганишда балоғат илмининг аҳамияти


Ташналик « Ўзбекистон Халқ Ҳаракати\n17 May 2013 - 9:51\nБу кескир дунёда инсон ҳар дақиқада бир тингловчига, бир суҳбатдошга ташналик сезиб туради.\nЁзувчи Чингиз Айтматов ўз хотираларида ёзади: “Болалик давримда овулимизда истиқомат қиладиган битта ҳурматли оқсоқол: “Мана, энди гаплашадиган одам ҳам қолмади”, деб тез-тез нолирди. Ўша пайтлар ростакамига ёқамни ушлардим: Оқсоқол жуда инжиқда! Кейинчалик англаб етдимки, оқсоқол фақат ҳамсуҳбатга эмас, тингловчига ҳам ташна экан!\nАммо Роббининг каромати, суҳбати ва мажлисини топган мўминда ўзга бир суҳбатдошга эҳтиёж қолмас экан. Чунки Унинг суҳбати Унинг зикрини ширин қилар, шунда қалбдан бошқа суҳбатларга ташналик, ўзга нарсаларнинг ширинлиги чиқиб кетар экан.\nРивоят қилишларича, Мусо алайҳиссалом Рабби билан сўзлашганларидан сўнг узоқ муддат инсонларнинг суҳбати ва сўзини эшитмай юрардилар, агар эшитсалар кўнгиллари озарди.\nАслида инсон мустаҳкам суянчиқ (Вакил) топганидан сўнггина тингловчи ва суҳбатдошга эришар экан…\nИлму-ирфон ўчоғи бўлмиш Тошкандек шаҳри азимда билган кишиларимнинг биронтаси на тақвода на илмда менда қониқиш ҳосил этмасди. Нуқул қишлоққа ўз акам ҳузурига югурардим. Ҳамма саволларимга жавоб олар эдим.\nБошимга бир иш мусибат тушса “ака!” деб сим қоқардим ва икки оғиз гапидан ўзимга келардим. Баъзан у киши билан суҳбат ҳам қилмасдим, акам мени тингламасди ҳам. Сукутининг ўзидан бир дунё файз, ибрат олиб изимга қайтардим. Қишлоққа фақат акам берадиган сукут илмининг дарсларини соғиниб ошиқар эдим. Унга қаттиқ суянган эканман. Бир куни Аллоҳ ўша суянчиғимни йиқитди. Ўшандан сўнггина том маънодаги Тингловчи ва Таянч топдим.\nАммо буларнинг ҳеч бирига мусибатсиз эришиб бўлмас экан. Қуйидаги ривоят бу фикримни қувватлайди:\nҚўмондонлардан бири зафар қучиб, Умар розияллоҳу анҳунинг ҳузурларига кирди. Унинг олдида ўрта бўйли бир киши ҳам бор эди. Ҳазрати Умар: “Бу ким?”, деб сўрадилар. Қўмондон: “Бу менинг қулим. У мен билан ғазотда бирга бўлди. Энг яхши хабарларни келтирди. Ғалаба учун кўп хизмат қилди. Мен унга суяниб, унинг соясида ғалаба қозондим”, деб жавоб берди. Анча вақт ўтгандан сўнг ўша қўмондон Умар(р.а)нинг ёнига мағлуб ҳолда келди.\n“Ҳалиги ғуломинг қани?” деб сўрадилар Ҳазрати Умар. “Эй амирул-мўминин, у менга хиёнат қилди, душман томонига ўтиб кетди”, деди. Шунда Ҳазрати Умар: “Аллоҳдан бошқа ҳеч кимга таянмаслик кераклигини ўтган сафар айтишдан воз кечдим. Сабаби – бир мусибат мингта насиҳатдан яхшироқ эканини англашингни истаган эдим», дедилар.


Россия Хавфсизлик кенгаши котиби Самарқандга борди\n18:20 / 21.09.2017\nЎзбекистонга ташриф буюрган Россия Федерацияси Хавфсизлик кенгаши Котиби Н.Патрушев бошчилигидаги Россия делегацияси 21 сентябрь куни Самарқанд шаҳрида бўлди. Бу ҳақда ЎзА хабар берган.\nМеҳмонлар дастлаб Ўзбекистон Республикасининг Биринчи Президенти Ислом Каримов мангу ором топган маскан – Ҳазрати Хизр мажмуасини зиёрат қилди. Биринчи Президент қабрига гул қўйиб, ҳурмат бажо келтирди.\nШундан сўнг меҳмонлар Хўжа Дониёр мақбараси, дунёга машҳур Регистон ансамблини томоша қилди. Ушбу мажмуалар билан танишув чоғида мамлакатда аждодлардан мерос тарихий-маданий объектларни асраб-авайлаш борасида амалга оширилаётган ишлар ҳақида маълумот берилди.


Ўзбекистон Миллий кутубхонасида Халқаро болалар китоблари кунига бағишланган тадбир бўлиб ўтди\n2016 йил 25 марткуни Ўзбекистон Миллий кутубхонаси кўргазмалар залида Халқаро болалар китоблари кунига бағишланган тадбирбўлиб ўтди. Унда “Джойнт” яхудийлар жамоаси, “Агидель” татар-бошқирд миллий маданий маркази, Ўзбекистон-Россия Дўстлик жамияти вакиллари ва кутубхона фойдаланувчилари иштирок этдилар.\n1967 йилдан буён ҳар йили Халқаро болалар китоблари кенгаши ташаббуси билан Даниялик машҳур эртакчи Ганс Христиан Андерсен таваллуд топган кун, 2 апрель куни Халқаро болалар китоблари куни сифатида нишонланиб келинмоқда. Байрам мақсади – болаларни кичик ёшдан мутолаага ўргатиш ва бу билан инсоннинг маънавий ва интеллектуал шаклланишида китобнинг ролини болалар китоблари ролини тарғиб этиш.\nБолалар адабиёти, яъни ёзма шаклда баён этилган эртак ва масаллар XVII аср охирида пайдо бўлган. XVIII аср болаларга Д. Дефонинг “Робинзона Крузо” ва Дж. Свифтнинг “Гулливер саёхати” асарларини ҳадя этди. XIX асрда эса болалар адабиёти Г.Х. Андерсен ва ака-ука Гриммлар эртаклари билан бойиди. Н.Носов, А.Барто, К.Чуковский, Б.Заходер, Э.Успенский, Ғ.Ғулом, З.Диёр, Қ.Муҳаммадий, П.Мўмин, Х.Тўхтабоев, А.Обиджон, Т.Адашбоевлар каби XX асрнинг таниқли болалар ёзувчилари ва шоирлари асарлари ҳозир ҳам севиб ўқилмоқда.\nТадбир доирасида болалар китоблари ва расмлари кўргазмаси, болалар учун расм чизиш бўйича маҳорат дарслари, “Болалар китоби муқовасига” деб номланган болалар расмлари танлови, болалар ёзувчиси М. Джалил ва М. Бобоевлар китоблари кўргазмаси ва маҳорат дарсида чизилган расмлар танлови бўлиб ўтди.\nШунингдек, Ўзбекистон Миллий кутубхонаси “Истиқбол” залидаХалқаро болалар китоби кунига бағишланган китоблар кўргазмаси очилди. Кўргазмада кутубхона фондида сақланувчи ва кичик китобхонлар томонидан севиб ўқилувчи китоблар ўрин олган. Кўргазмага ташриф буюрувчилар ҳукмига ўзбек, рус ва инлиз тилларидаги “Обо всём на свете”, “Астрономия ва коинот”, “Дунё мамлакатлари”, “Кашфиёт ва ихтиролар”, “Ваш аквариум” энциклопедик китоблари, “Золотая книга сказок”, “Эртаклар”, “100 стихов и сказок” каби турли халқ эртаклари тўпламлари ва болалар севимли ёзувчи ва шоирларининг ҳикоя ва шеърлари ҳавола этилган.


Вазифамиз масъулиятли ва жуда муҳим - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nВазифамиз масъулиятли ва жуда муҳим\nЧоп этилган 18 Март 2017\tКӯришлар: 684\nМен сўзимни Миллат пешвоси, Президентимиз муҳтарам Эмомали Раҳмоннинг унутилмас гапларидан бежиз бошламадим. Чунки бу борада у кишининг ўзлари ҳаммамизга ўрнак бўлмоқдалар. Айнан Миллат пешвосининг оқилона сиёсати шарофати билан ватандошларимиз ғайрат-шижоат, меҳнатсеварлик кўрсатиб, мамлакатимиз шаҳар-қишлоқларида юзлаб замонавий, қулай ва чиройли иморатлар бунёд этишди.\nЮртимиз тобора ривожланмоқда, халқимиз ҳаёти борган сари яхшиланмоқда. Юртимизда яшаётган инсонлар қалби Истиқлол нури билан мунаввар, Ваҳдат эса, катта-кичикни, азиз Тожикистонимизда яшаётган ҳар бир кишини янгидан-янги ютуқларга эришиш йўлида бирлаштирган.\nҲар йили Президентимизнинг республика Олий Мажлисига йўллайдиган Паёми мамлакат сиёсий, иқтисодий, ижтимоий, маънавий ва маданий ҳаётида муҳим бир воқеага айланаётгани ҳаммамизга маълумдир. Чунки Паёмда Тожикистоннинг ички ва ташқи сиёсатидаги асосий йўналишлар, келажакда кўзда тутилган муҳим ишлар аниқ-тиниқ кўрсатилади. Бу жиҳатдан олганда, Президент Паёми мамлакатимиз тараққиётининг кўзгуси мисол бўлиб, ватанпарварлик ва миллатимизнинг ёрқин келажагини кўзловчи йўлланма сифатида бизни буюк бунёдкорликлар томон бошлайди.\nПаёмда Президентимизнинг халқ ҳаёти учун зарур энг муҳим соҳаларни ривожлантириш борасидаги аниқ таҳлиллар, асосли, ишончли далилларнинг келтирилиши азиз Тожикистонимизнинг келажаги қанчалик порлоқ эканлигига бўлган ишончимизни яна бир карра мустаҳкамлайди.\nМиллат Пешвоси, мамлакатимиз Президенти навбатдаги Паёмида бошқа соҳалар каби илм, маориф, мактабни ривожлантириш борасида ҳаммамиз учун манфаатли фикр-мулоҳазаларни билдирди. Паёмдаги қуйидаги сўзларни қизиқиш ва қониқиш билан ўқидик:\n«Зикр этилган даврда, ижтимоий соҳалар, жумладан, илм, маориф, соғлиқни сақлаш, маданият, иш билан таъминлаш ва аҳоли ижтимоий ҳимояси соҳаларида ривожланиш таъминланди. Маориф ва соғлиқни сақлаш соҳаларида 1500тадан зиёд таълим биноси ва 1000тадан ортиқ соғлиқни сақлаш муассасаси қурилди ва қайта тикланди. Улар замонавий таълим тиббий жиҳозлари ва ускуналари, бошқа замонавий шароитлар билан таъминланди.\nФақатгина «2008-2015 йилларда мактаблар қурилиши, таъмири ва қайта тиклаш давлат дастури» доирасида маориф соҳасида молиялаштиришнинг барча манбалари ҳисобидан хусусий уйлар ва вагонлардан бутунлай чиқарилган, қайта тикланган ва қурилган таълим муассасалари сони 800тадан ортиқни ташкил этиб, бу ишларга 600 миллион сомонийлик умумий маблағ сарфланди. Фақатгина 2016 йилда барча манбалар ҳисобидан 540 миллион сомонийга 201та таълим биноси қурилиб, қайта тикланди ва 39 минг ўқувчи ўрни яратилди».\nБу мамлакатимиз келажаги – ёш авлодга чинакам оталарча ғамхўрлик намунаси эмасми? Паёмда маориф соҳасидаги вазият чуқур, атрофлича таҳлил этилиб, маорифчилар олдига муҳим вазифалар аниқ-равшан қўйилган. Жумладан, ҳозирги замонда илм олиш, унинг аҳамияти, ўзликни англаш, шахс тарбияси, ота-оналар масъулияти, мактаб ва оила ўртасидаги алоқалар ҳақида гапирилар экан, Президентимиз шундай дея таъкидлаганлар: «Таълим ва тарбия сифатини юксалтириш учун биздан таълимнинг барча даражаси, айниқса, касбий таълим даражасида сонга эмас, балки сифатга жиддий эътибор қаратиб, замон талабларига жавоб берувчи мутахассисларни тарбиялаш талаб этилади. Шу сабабли, педагоглар ва ота-оналардан ўсмирлар, ўқувчилар ва студентлар эътиборини замонавий билимларни эгаллаш, аниқ фанлар, хорижий тилларни ўзлаштиришга жалб этиш ва ахборот-коммуникацион технологияларни ўрганишларини йўлга қўйиш, ўқувчилар ва болалар томонидан касблар ўрганилишига жиддий эътибор қаратиш, уларни билим ва меҳнатга муҳаббат руҳида тарбиялаш талаб қилинади».\nПаёмдаги бу сермазмун сатрлардан келиб чиққанидай, замонавий илмларни эгаллаш, миллий одоб меъёрларига риоя қилиш ва умуминсоний қадриятларни эъзозлаш, она тили каби инглиз ва рус тилларини тўлиқ эгаллаш ҳар бир йигит-қизни арзигулик муваффақиятларга олиб боришнинг асосий омилларидан саналади. Билим инсонни мурод-мақсадига элтадиган, эл-юртга танитадиган ажиб бир кучдир. Фарзандлари зеҳни ўткир, заковатли, кучли билим эгаси бўлган мамлакат қудратли, озод ва обод саналади.\nМиллат пешвоси маориф соҳасини чуқур таҳлил этар эканлар, кейинги йилларда инсон омилини янада кучайтириш учун замонавий тадбирларни ишга солаверишини таъкидладилар.\n«Келгуси беш йилда ҳукумат фаолияти инсоний омилни ривожлантириш сифатини оширишга қаратилиб, илм, маориф, соғлиқни сақлаш, маданият, яшаш шароити ва иш билан таъминлашга жиддий эътибор берилади ва бундай тадбирларни амалга ошириш натижасида Тожикистон инсон омилини тараққий эттириш борасида юксак даражага эга бўлади».\nМиллат пешвоси илм олиш, фан ва техника янгиликларини жорий этишга эътибор қаратиб, таъкидладилар:\n«Илм ва технология коинот тезлигида илгарилаб бораётган бир даврда Тожикистонда инновациялар ва илмий ташаббуслар кам кўзга ташланади. Юксак лаёқатли, изланувчан ва ихтирочи шахслар аниқ фанларга жалб этилмайди ва буюртмали мавзулар давлат манфаатларига йўналтирилмаган».\nПаёмда олимлар олдига катта вазифалар қўйилди. Ҳа, бугунги кунда фундаментал илмларни ривожлантириш ўта муҳимдир, илмий-тадқиқот ишларини юксак савияда ўтказиш эса, олимларнинг биринчи галдаги вазифалари ҳисобланади. Паёмда айтилганидек, илмий-тадқиқот ишлари натижаларини яхшилаш ва улардан маҳаллий ишлаб чиқаришни ривожлантириш учун амалда фойдаланиш мақсадида Фанлар академияси тузилмасида Инновацион технологиялар тадқиқоти марказини ташкил этиш ҳамда илмий-тадқиқот ишларига техника ва технология билимдонлари, истеъдодли ва яратувчан кишиларни жалб этиш мамлакатимиз фани келажаги учун чинакам ғамхўрликдир. Бу ғамхўрликка жавоб бериш учун биз – олимлар икки ҳисса куч-ғайрат билан ишлашимиз зарур.\nБизнинг олий ўқув юртимиз жамоаси илмда янги-янги ютуқларни қўлга киритиш, халқ хўжалигига етук, билимли, малакали мутахассисларни тарбиялаб бериш йўлида қатъий меҳнат қилиб келмоқда. Агар ҳозир институтимизда 282 нафар ўқитувчи ёшларга таълим-тарбия бераётган бўлса, уларнинг 10 нафари фан доктори, профессор, 80 нафардан ортиғи фан номзоди, доцентлардир.\nБизда шогирдларимизнинг фақат Тожикистонда эмас, балки жаҳон миқёсида иш юрита олишлари, давлатимиз номини танитишлари учун чора-тадбирлар кўрилмоқда. Масалан, инглиз тилида машғулотлар олиб бориладиган гуруҳлар таъсис этилган. Бу гуруҳларда барча фанлар, жумладан, иқтисод, математика, ҳуқуқ каби фанлар инглиз тилида ўқитилади. Бу гуруҳларда 20 нафар олим ва ўқитувчиларимиз дарс беришмоқда. Шунингдек, инглиз тилида ўқитиладиган гуруҳларда машғулотларнинг янада юксак савияда, сифатли ўтказилиши учун хорижий давлатлардаги нуфузли олий ўқув юртларидан олимлар таклиф этилмоқда. Жумладан, Америка Қўшма Штатларидан Теренс Дрю, Ванесса Беари, Ребека Виллер, Шерон Сатурис, Марсел Минутоло, Хитойдан Ян Сяоюй дарс беришяпти. Бу тажрибанинг икки томонлама нафини кўряпмиз. Биринчидан, талабалар дарслар давомида хорижий мамлакатлардаги илм-фан ютуқларидан баҳраманд бўлишмоқда. Иккинчидан, олимларимиз хорижий ҳамкасбларининг тажрибаларини ўрганишмоқда.\nФранция, Испания, Қозоғистон, Қирғизистондан келган кузатувчи-таҳлилчилар институтимизда мутахассислар тайёрлаш даражасига юқори баҳо беришди ва олий ўқув юртимизнинг халқаро аккредитациядан ўтишга тайёр эканлигини эътироф этишди.\nШу ўринда қилаётган ишларимиз Миллат пешвоси, Тожикистон Республикаси Президенти Эмомали Раҳмоннинг халқаро бозорга чиқиш учун мутахассислар тайёрлаш мақсадида инглиз тилидаги гуруҳлар таъсис этиш борасидаги кўрсатма ва топшириқларини бажариш йўлидаги қадамлар эканлигини айтиб ўтмоқчиман. Ҳозиргача инглиз тилида таълим бериладиган 6та гуруҳ ўз шогирдларини учирма қилди. Уларнинг кўпчилиги халқаро даражадаги иш билан таъминланди. Жорий ўқув йилда инглиз тилидаги 14та таълим гуруҳи амал қилмоқда. Ҳозирда ҳар бир талаба уч-тўртта хорижий тилни ўрганиш имкониятига эгадир. Бунинг учун барча зарур шарт-шароитлар муҳайё этилган. Хорижий тиллар таълими марказида 20та компютер, электрон доска, тўгарак стол мавжуд. Таълим инглиз, немис, рус, араб тилларида олиб борилади. Хитой тили ва маданияти марказида хитой тилини ўргатиш йўлга қўйилган.\nЭнг яхши талабаларимиз одатий стипендиядан ташқари, вилоят ва республикада таъсис этилган стипендияларни ҳам олишмоқда. Жумладан, дарсларни аъло ўзлаштираётган, ахлоқ-одоби намунали талабаларимиз вилоят раиси ва «Тожикматлубот» Иттифоқи раисининг махсус стипендияларини олишмоқда. Янада аниқроқ айтадиган бўлсам, жорий йилда энг яхши талабалардан 11 нафари, магистр ва аспирантлардан 6 нафари вилоят раиси стипендиясини олишга мушарраф бўлишган.\nСтудентларимиз бошқарув ишларида ўз кучларини синаб кўришмоқда. Давлат ҳокимияти Суғд вилояти ижроия органида ўтказилган ўз-ўзини бошқариш тажрибасида талабаларимиздан 12 нафари иштирок этди.\nЎтган йили Тожикистон Республикаси Президенти қошидаги Миллий тест маркази воситасида олий ўқув юртимизга 1052 нафар талаба қабул қилинди. Қабул имтиҳонларидаги шаффофлик жиҳатидан институтимиз Абуали ибн Сино номли тиббиёт олий ўқув юртидан сўнг республикамизда иккинчи ўринни олишга муваффақ бўлди. Жорий йилда эса, институтимиз бўлажак талабаларни танлаш бўйича мамлакат олий ўқув юртлари орасида олдинги ўринлардан бирини эгаллади. Қабул режаси тўлиқ бажарилди.\nБиздаги мавжуд маъмурий бошқарувни автоматлаштириш ва таълим сифати назорати тармоғи мамлакатимиз олий ўқув юртлари орасидаги энг яхши тармоқлардан бири ҳисобланади. У электрон ҳужжатлар айланишини ҳам қамраб олган. Бу тармоққа ҳар бир талаба ҳақида зарур маълумотлар (шахсий варақа, қабул имтиҳони натижалари, машғулотларда қатнашиш, баллар тўплаш кабилар) киритилган. Ўқитувчилар тармоққа силлабуслар, тестлар ва бошқа таълим материалларини киритиб, электрон журналларни мунтазам тўлдириб боришади. Талабалар тармоқдан барча таълимий материалларни топа оладилар. Ҳар бир талаба ўзининг дарсларни қандай ўзлаштираётгани борасида маълумотларни истаган пайтида тармоқда кўра олиши мумкин. Талабаларнинг ота-оналари эса, интернет тармоғи орқали институтнинг ички тармоғига уланиб, фарзандларининг қандай таҳсил олаётганликлари, жумладан, машғулотларда қатнашишлари, дарсларни ўзлаштиришлари, кундалик баҳолар, босқичлардаги синовлар ва якуний имтиҳонлар натижалари билан танишишлари мумкин.\nИнститутимиз 2010 йилдан бошлаб Европанинг ERASMUSMUNDUS дастури аъзоси ҳисобланади. Бу талабаларга таҳсил муддатининг иккинчи, учинчи, тўртинчи йилларида муайян даврларда Европанинг нуфузли олий ўқув юртларида, шунингдек, институтнинг халқаро алоқалар йўналиши доирасида Америка Қўшма Штатлари ва Осиёда таълим олиш имконини беради. Битирувчилар ва муаллимлар чет элларда магистратурада ўқишларини давом эттиришлари, тажриба орттиришлари, докторлик иши тадқиқотини олиб боришлари мумкин. Фақатгина ўтган йили 10 нафар ўқитувчи ва талаба бу дастур юзасидан тажриба ўрганиш ва таълим олиш учун чет элларга сафар қилишди.\nИнститутимизнинг Emaktus командаси эркин тадбиркорлик соҳасида ўтказилган республика ва халқаро мусобақаларда бир неча карра қатнашиб, ғолиб чиқди. Шогирдларимиз 2011 йили Малайзияда ўтказилган халқаро мусобақада ғолибликни қўлга киритиб, Тожикистон байроғини баланд кўтаришди. 2013 йилда республика мусобақасида қўллари устун келиб, Мексиканинг Кангуни шаҳридаги Жаҳон кубогида иштирок этиш учун йўлланма олишди ва АҚШнинг Ню-Йорк шаҳрида дунёнинг энг нуфузли ташкилотларидан – БМТ йиғилишида чиқиш қилишди. Шогирдларимиз 2014 йилда Хитойнинг Пекин шаҳрига сафар қилишди ва халқаро мусобақада қатнашишди. 2016 йилда бўлса, Emaktus командаси республикамиздаги олий ўқув юртларининг энг яхши 5 командаси орасида биринчи ўринни эгаллади ва Канадада бўлиб ўтадиган Жаҳон кубогида қатнашиш учун йўлланма олди.\nТалабаларнинг касбий малакаларини ошириш учун йил сайин янги-янги қулайликлар яратилмоқда. Таълим технологияси паркида «Замонавий кийимлар тикиш» устахонаси ишга туширилди. Бу ерда талабалар бичиш-тикиш курсларида ҳунар ўрганишмоқда. Шунингдек, мижозларнинг буюртмаларига асосан замонавий кийимлар, мактаб либослари тикиб беришмоқда.\nТалабаларимизнинг спорт билан шуғулланишлари учун ҳам зарур шарт-шароитлар яратилган. Волейбол, баскетбол, мини-футбол, теннис ва бошқа спорт турлари бўйича мусобақалар ўтказиб турилади. Замонавий фитнес залида эса, фақат шогирдлар эмас, балки ўқитувчилар ҳам шуғулланишлари мумкин.\nЎрни келганда, институтимиз барча ўқув биноларининг иситилаётгани қиш фаслида ҳам талабаларнинг бемалол таълим олишлари учун қулайлик яратаётганини таъкидлаб ўтишни истардим.\nМен оддий бир фуқаро сифатида Паёмдаги фақат илм ва маориф борасидаги сўзларни эмас, балки мустақил юртимизни янада тараққий эттириш, халқимиз фаровонлигини ошириш, тинчлик ва осойишталикнинг ҳукм суришини кўзлаб айтилган қимматли фикрларни, йўл-йўриқларни катта бир қониқиш билан ўқидим. Президентимиз томонидан Паёмда мамлакатимизнинг ўз мустақиллигининг 25 йили давомидаги ички ва ташқи сиёсати чуқур, атрофлича таҳлил этилган. Мамлакатимиз раҳбари томонидан илгари сурилган уч асосий мақсад – энергетик мустақиллик, коммуникацион боши берк кўчадан чиқиш ва озиқ-овқат хавфсизлигини таъминлаш учун амалга оширилган ишлар кўзланган натижаларни бермоқда. Қабул қилинган дастурларни амалга ошириш натижасида ҳар йили ички маҳсулот ҳажми ўрта ҳисобда 7 фоиздан ошиб, тўрт бараваргача кўпайди. Фақат кейинги 15 йилнинг ўзида давлат бюджети даромади 300 миллион сомонийдан 18 миллиард сомонийгача ошди, аҳоли даромади 25 баравар, жамғармалари эса, 85 баравар кўпайди. Статистик маълумотларга кўра, 2016 йилда аҳолининг пуллик даромади 27,2 миллиард сомонийни ташкил қилган. Бу 2015 йил кўрсаткичларига нисбатан 8,1 фоиз ортиқдир. Сўнгги 20 йил мобайнида ўртача ойлик маош 60 баравар ва нафақаларнинг ўртача ҳажми 85 баравар оширилгани аҳоли иқтисодий-ижтимоий ҳаётини яхшилаш учун ғамхўрликни кўрсатмайдими? Паёмда кўрсатилишича, буларнинг ҳаммаси камтаъминланганлик даражасининг уч баравар пасайишига олиб борган.\nИстиқлолият даврида мамлакатимиз аҳолиси 5,5 миллион нафардан 8 миллион 700 кишига етди. Шу билан бирга, халқ ҳаёти даражаси ва сифати кўп жиҳатдан яхшиланди. Буни аҳоли ўртача умрининг узайиб, 73 ярим ёшгача етганидан ҳам кўрса бўлади.\nҲали мамлакатни коммуникацион боши берк кўчадан чиқариш ҳақида гапирдим. Умуман, мустақиллик даврининг, айниқса, кейинги йилларида мамлакатда йўл қурилишига жуда катта эътибор берилди. 11, 4 миллиард умумий маблағ сарфланиб, 2 минг километрдан зиёд автомобил йўллари, 190 километр темир йўли ва 30 километрдан ортиқ машина ўтувчи туннеллар фойдаланишга топширилди.\nИжтимоий соҳаларга берилган эътибор-чи? Бунда фақатгина соғлиқни сақлаш соҳасини олсак. 1000тадан ортиқ соғлиқни сақлаш муассасаси қурилиши ва қайта тикланиши аҳоли саломатлиги учун ғамхўрлик эмасми? Ё кўз ёриш пайтида оналар ўлими 1, 8 баравар, болалар ўлими эса, 2, 7 баравар камайгани тиббиёт соҳасига берилаётган катта эътиборни кўрсатмайдими? Ё хавфли юқумли беморликлар тарқалиши олди олингани-чи?\nПаёмда ижтимоий соҳаларни қўллаб-қувватлаш давлат ва мамлакат ҳукумати сиёсатининг биринчи даражали режаси бўлиб тургани таъкидланган. Буни мустақиллик даврида ижтимоий соҳаларга бюджет ҳисобидан 45 миллиард сомоний йўналтирилганидан ҳам кўрса бўлади. Аҳолини иш билан таъминлаш ҳам ҳукуматимизнинг мудом диққат марказида турибди. Бу мақсадда 1 миллиондан ортиқ иш жойи яратилган.\nМен иқтисодчи олим сифатида мамлакат иқтисодининг тобора яхшиланиб бораётганидан қувонаман. Мамлакатимизда ташқи омилларнинг салбий таъсирига қарамасдан, устувор иқтисодий тараққиёт сақланиб, макроиқтисодий ва ижтимоий кўрсаткичлар ижроси истиқболли мақсадларга мувофиқдир. Ички ялпи маҳсулот 54 миллиард сомоний ва унинг мавжуд ўсиш суръати 6,9 фоизни ташкил этиши иқтисодимизни ривожлантириш йўлидаги саъй-ҳаракатларни кўрсатади. Худди шу иқтисод мустаҳкамланаётгани боис, кейинги беш йилликда бюджет соҳаси ходимлари иш ҳақи 2 баравар ва нафақа 1,6 баравар кўпайган. 2017 йилда давлат бюджети ҳажми 19 миллиард сомонийдан кўпроқ бўлиши мўлжалланган ва бу ўтган йилга қараганда, 10 фоиз ортиқдир. Шу ўринда, бюджетнинг катта қисми ижтимоий соҳалар учун йўналтирилиши белгиланганини эслатиб ўтмоқчиман.\nБошқа олий ўқув юртлари жамоалари каби биз ҳам ёшлар таълим ва тарбиясидек муҳим вазифа билан шуғулланмоқдамиз. Шу жиҳатдан олганда, Паёмда ёшларга катта эътибор берилиши, жорий йилнинг Президентимиз томонидан Ёшлар йили, деб эълон қилиниши бизни руҳлантириб юборди ва олдимиздаги масъулиятни янада оширди. Аслида, аҳолисининг 70 фоизидан ортиқроғи ёшлар бўлган мамлакатда яшаётган ҳар бир устоз, ўқитувчи, ҳар бир ота-она юрт келажаги учун масъуллигини ҳис қилиб яшамоғи шарт. Паёмдаги «Ёшлар жамият барча қатламларидан кўра фаолроқ бўлишлари, бунёдкорлик ташаббуслари билан чиқишлари, давлат рамзлари, миллий қадриятлар ва мустақиллик ютуқларини ҳимоя қилишлари, азиз Тожикистоннинг ижтимоий-сиёсий ҳаётида самимий ва яратувчанлик кучи билан иштирок этишлари, давлат хавфсизлиги, инсонпарварлик шон-шарафи ва номусини ҳимоялашлари, ўзларини замонавий дунёнинг ҳар қандай салбий таҳдид ва хатарларидан асрашлари, бу замин-муқаддас мамлакатимизнинг байроқдорлари бўлишлари зарур», сўзлари ёшларга янада кўпроқ эътибор беришимиз, уларнинг ўй-хаёлидан, юриш-туришидан хабардор бўлиб туришимиз зарурлигини англатади. Ёшларни тўғри йўлга бошлаш, уларни ватанпарварлик руҳида, меҳнатсевар, билимли, ахлоқ-одобли қилиб тарбиялаш эса, бизнинг муқаддас вазифамиздир.\nТожикистон Давлат тижорат дорилфунунининг Хўжанддаги Иқтисод ва савдо институти директори ўринбосари, иқтисод фанлари доктори, профессор.\nБугун: 23-01-2020 02:32:36


Жиззахда қайнонасининг 267 минг долларга тенг пул ва тилла тақинчоқларини ўғирлаган собиқ куёв ва унинг шериклари ушланди » Sangzor.uz - Инновацион ахборот портали\nSangzor.uz » Жиззах янгиликлари » Жиззахда қайнонасининг 267 минг долларга тенг пул ва тилла тақинчоқларини ўғирлаган собиқ куёв ва унинг шериклари ушланди\nЖиззах вилоятида босқинчилик йўли билан катта миқдорда пул ва тилла тақинчоқларни уйдан олиб чиқиб кетган босқинчилар қўлга олинди, деб хабар бермоқда ИИВ.\nМаълум қилинишича, 2020 йилнинг 12 сентябрга ўтар кечаси соат 3:30 ларда Жиззах шаҳри «Халқобод» маҳалласида яшовчи, 1972 йилда туғилган уй бекаси Ф.М.нинг турар жойида босқинчилик рўй берди.\nҚайд этилишича, 3 нафар ниқоб таққан йигит жабрланувчи яшайдиган уй деворидан ошиб кириб, Ф.М. ҳамда унинг 1998 ҳамда 2017 йилларда туғилган қизларини пичоқ билан қўрқитган ва пул талаб қилган. Бу жараёнда босқинчилар жабрланувчиларни уриб, юз ва таналарига жароҳат етказишган.\nУлар уйдаги темир сейфни бузиш йўли билан очиб, 207 минг АҚШ доллари, 3 дона тилла билагузук, 5 дона тилла узук, 2 дона тилла зирак, 2 дона тилла занжирни олиб чиқиб кетишган. Умумий ҳисоблаганда, Ф.М.га етказилган зарар 267 минг АҚШ долларини ташкил қилган.\nЖабрланувчи бу ҳақда ички ишлар органларини хабардор қилгач, тезкор суриштирув ҳаракатлари олиб борилди. Жумладан, пул ва тилла буюмлар борлигидан хабардор кишиларнинг жиноят рўй берган вақтда қаерда бўлганлиги аниқланди. Тилла тақинчоқлари сотилиши мумкин бўлган жойларга эътибор қаратилди. Ҳудуддаги видеокамералар тасвирлари ўрганилиб, муқаддам судланганлар, жиноятга мойил шахслар билан суҳбатлар ўтказилди.\nБу каби саъй-ҳаракатлар натижасида жиноятни Тошкент шаҳри Олмазор тумани Қорақамиш даҳасида яшовчи, муқаддам судланган, 1993 йилда туғилган С.Х., худди шу манзилда яшовчи, муқаддам судланган, 1994 йилда туғилган Ш.Р., Тошкент шаҳри Сергели тумани Қурувчилар даҳасида яшовчи, 1996 йилда туғилган А.Х., Тошкент вилояти Зангиота тумани Назарбек ҚФЙда яшовчи, 1995 йилда туғилган, муқаддам судланган А.А. ҳамда Тошкент вилояти Бўстонлиқ тумани Чорбоғ қўрғонида яшовчи, муқаддам судланган 1995 йилда туғилган А.У. содир этганлиги аниқланди.\nТурар жойда пул ва тақинчоқлар сақланаётганлигини жиноий гуруҳ аъзоси, 1996 йилда туғилган А.Х. яхши билган. Чунки у жабрланувчининг 1998 йилда туғилган қизи билан бир муддат шаръий никоҳ асосида яшаган.\nАйни вақтда айбланувчилар ҳибсга олинган, тергов ҳаракатлари олиб борилмоқда.


Displaying items by tag: Қашшоқлик\nНигерия: закот фондлари минглаб инсонларни қашшоқликдан асраб қолмоқда\nЛагос. – Бу якшанба Лагосда нигериялик “Закот ва садақа фонди” ташкилотчилиги асосида, юзлаб кам таъминланган нигерияликларга пул ва моддий ёрдам бериш маросими бўлиб ўтди.\nБундан ташқари, Исломнинг учинчи устунини амалга ошириш мобайнида йиғилган маблағлардан, ўнлаб инсонларнинг тиббий ва ўқув муассасасидаги ҳисоби тўлаб берилди, деб хабар беради фонднинг ижрочи директори Сулейман Олагунжу (Sulayman Olagunju).\nРоссия иқтисодий инқироз даврига киргани аниқ бўлиб қолди. Миллий валюта шиддат билан қадрсизланмоқда, санкциялар шароитида халқ истеъмол моллари тақчиллиги сезилмоқда, натижада нархлар ошиб, аҳолининг харид қилиш имконияти пасаймоқда, қашшоққа айланаётган россияликлар сони ҳам ошмоқда.


Шайх Муҳаммад Тақий Усмонийнинг икки насиҳати – oliymahad.uz\nШайх Муҳаммад Тақий Усмонийнинг икки насиҳати\nСуҳбат давомида Тақий Усмоний барчага икки қимматли насиҳатни айтиб ўтдилар. Улар: дуо ва шукр қилишдир.\nБу гапларини баён қилишда Шайх ҳазратлари шариъат ва тариқат бир нарса экани, уларни бир-биридан айро ҳолда тасаввур қилиш катта хато эканини айтиб ўтдилар. Тариқат шариъат илмларининг амалий-ахлоқий қисми эканини, шариъатсиз тариқат, тариқатсиз шариъат бўлмаслигини тушунтириб бундай дедилар: “Амалсиз илм ўз эгасига бало ва уқубатдир. Илмсиз амал қилиш эса залолатдир”.\nЯна Шайх бундай дедилар: “Тариқатнинг бош вазифаси бандани ҳар бир ҳолатида Роббисига боғланиб туришни ўргатишдир. Бу эса мурид-талаба ва ҳар бир инсон доимий тарзда ҳар бир ишида Аллоҳ таолога дуо қилиши ва тинимсиз шукр қилишини талаб қилади. Бу нарсалар шариъатда мукаммал баён қилингандир. Жумладан,уйқуга кетишда дуо қилади, уйғонишда шукр қилади, уйдан чиқишда дуо қилади, ишлари битиб уйига киргач шукр қилиб дуо қилади, уловга минганда ва ундан тушганда ҳам шундай, ҳожатхонага киришда шайтоннинг ёмонлигидан, зараридан паноҳ сўрайди, чиқишда эса шукр қилади ва ҳоказо…\nШайтон инсонни Роббисидан тўсишни аввало, уни дуо қилишдан тўсиш ва ношукрликка чорлаш билан бошлаб, бу мақсадига эришгач эса инсонни осонгина йўлдан оздиришини бир неча мисоллар билан тушунтириб бердилар ҳамда инсон ҳар бир ишида Аллоҳга дуо қилиб, ортидан шукр қилиши билан шайтоннинг макридан халос бўлишини уқтирдилар. Дуо ва шукр қилиш мусулмон умматининг энг асосий ва доимий вазифаси эканини уқтирдилар.\n767400cookie-checkШайх Муҳаммад Тақий Усмонийнинг икки насиҳатиno\nОлдингиҚадимий Лангар Қуръони Диний идорага топширилдиКейингиШайх Муҳаммад Тақий Усмоний ҳазратлари Тошкент ислом институтида жума намозини ўқидилар


Тожикистон Миллий банки: АҚШ долларининг курси 9 сомони даражасида ушлаб турилибди\nТожикистон Миллий банки раиси Жамшед Нурмаҳмадзоданинг маълум қилишича, мазкур йилда АҚШ долларининг курси 9 сомони даражасида ушлаб турилибди. 9 февраль куни бўлиб ўтган матбуот анжуманида Жамшед Нурмаҳмадзоданинг айтишича, харид қилинган 3 тонна олтин миллий валютани ҳимоя қилиши керак.\nТожикистон Миллий банки прогнозларига қараганда, сомонининг расмий курси йил охирига қадар 12% гача тушиб кетиши мумкин. Бугунги кунда бир АҚШ доллари Тожикистон банкларида 8,83 сомонига тенг.\nМБ раиси матбуот анжуманида нақдсиз тўловларни қўллаб-қувватлади. Жамшед Нурмаҳмадзоданинг айтишича, нақдсиз тўловларни амалга ошириш мақсадида мамлакатда тўрт мингта янги терминал ўрнатилади. Унинг сўзларига кўра, уларнинг сони 1500 дона бўлади.\nЖамшед Нурмаҳмадзода шунингдек, ўтган йили халқаро молия бозорларида республика 500 миллион долларга тенг облигация сотганини айтди.\nИккита - «Тоджиксодиротбанк» ва «Агроинвестбанк»нинг молиявий аҳволи ҳақида берилган саволга жавоб берган Миллий банк раиси мазкур банкларнинг “ташқи бошқарув тизимида” раҳбарлар ўзгариши эҳтимоли ҳақида айтди. Унинг таъкидлашича, умуман олганда яқин 2-3 йилда Тожикистон банк тизими барқарорлигича қолади.


ИнтерФУТБОЛ :: «Барса»ники каби креатив пенальти, фақат...\n«Барса»ники каби креатив пенальти, фақат...\n«Реал»нинг чемпионлик ўйинида Серхио Рамос ва Карим Бензема пенальти тепиш борасида креатив иш тутишди, бироқ ҳакам голни инобатга олмади.\nАслида «Вильярреал» дарвозасига пенальти белгилангач, ҳамма Серхио Рамоснинг навбатдаги голини кўришга шайланди. Бироқ у «нуқта» томон югуриб бориб, зарба йўллаш ўрнига тўпга шунчаки, тегиниб қўйди ва зарбани Карим Бензема амалга оширди. Фақат шуниси борки, франциялик ҳужумчи Рамос тўпга тегинишидан олдинроқ ҳаракатга тушгани учун ҳакам голни бекор қилди. Такрорий зарбани эса Бенземанинг ўзи берди - креативсиз, муҳими, самарали.\nУчрашувдан кейин Globo журналисти Виктор Канедо бироз бошқача реакция билдирди: «Ха-ха-ха, мадридликлар Лионель Месси ва Луис Суарес ишини такрорлашга уринишди». Ҳа, «Барселона» вакиллари 2016 йили пенальтидан шундай фойдаланишганди. «Барса» вакилларининг тан олишларича, Месси ўша лаҳзада марҳум Йохан Кройфф ғоясидан кўчирма олган экан. Хуллас, «Сельта»га қарши баҳсда Месси ва Суарес ижросидаги ўзгача пенальти тепиш самара берганди.\nФанатлар эса «Твиттер»да Бензема ва Рамос пенальтисини бошқа ҳолатга қиёслашмоқда. 2005 йили АПЛ доирасидан ўрин олган «Арсенал» ва «Манчестер Сити» ўртасидаги баҳсда «канонирлар» ҳужум тандеми (Робер Пирес|Тьерри Анри) пенальтини шу тариқа амалга оширишганди. Яъни Пирес тўпга тегиниб ўтган, Анри эса шунчаки, «нотўғри» югурган... Чунки «Сити» ҳимоячилари барчасини вақтида фаҳмлаб, тўпни тепиб юборишган. Буюк стоп-кадр!


ФАХРИЙЛАР УЛУҒЛАНДИ - Ўзбекистон овози газетаси\nТермиз туманидаги «Отчопар» майдонида 9 май — Хотира ва қадрлаш куни муносабати билан байрам тадбири бўлиб ўтди.\nИккинчи жаҳон уруши қатнашчилари, фронторти меҳнат фахрийлари, нуроний отахон ва онахонлар иштирок этган тадбирда ўтганлар хотираси ёдга олиниб, кекса авлод вакилларини эъзозлаш юзасидан амалга оширилаётган ишлар ёшларни Ватанга муҳаббат, юртга садоқат ва миллий қадриятларимизга ҳурмат руҳида камолга етказишга хизмат қилаётгани алоҳида таъкидланди.\nСурхондарё вилоятида 63 нафар Иккинчи жаҳон уруши қатнашчиси, уч мингга яқин фронторти меҳнат фахрийси умргузаронлик қилмоқда. Уларнинг осуда, обод ва тўкин турмуш кечириши учун барча шароит яратилган. Айни кунларда давлат ва жамоат ташкилотлари, ёшлар бугунги тинч, фаровон ҳаётимиз учун курашган уруш иштирокчиларининг ҳолидан хабар олиб, уларга меҳр улашмоқда. Совға-саломлар билан дилларини хушнуд этмоқда.\nТўкин дастурхон атрофида ўтказилган мазкур тадбир ҳам ана шундай эзгу мақсадларга йўналтирилгани билан барчага бир олам завқ улашди. Узоқ йиллар вилоятда ҳалол ва самарали меҳнати билан барчага ўрнак бўлган 51 фахрийга I, II ва III даражали «Меҳнат фахрийси» кўкрак нишонлари тантанали топширилди.\nТадбир доирасида «Отчопар» майдонида Иккинчи жаҳон уруши акс эттирилган ҳудуд барпо қилиниб, окоп ва блиндажлар, ўша даврнинг ҳарбий техника ва қурол-аслаҳалари кўргазмаси ҳам ташкил этилди.\nСанъаткорларнинг қизиқарли куй-қўшиқлари даврага ўзгача шукуҳ бағишлади.\nБайрам тадбирида Сурхондарё вилояти ҳокими Т.Боболов сўзга чиқди.


Франция президенти Россия матбуотини ёлғон маълумотлар тарқатганликда айблади\n22 июл 2018, Тошкент вақти: 21:21\nПутин ва Макрон Версалда ўтган матбуот анжумани пайтида. Париж, 29 май 2017 йил.\nФранция президенти Эммануэль Макрон Россия давлат ахборот агентлиги ва давлат телевидениясини май ойида ўтган президентлик сайловлари пайтида ўзига нисбатан “ёлғон маълумотларни тарқатганлик”да айблади.\nРоссия президенти Владимир Путин билан Париждаги Версал саройида ўтган норасмий учрашув чоғида Макрон:\n- "Russia Today" ва "Спутник" ахборот воситаси ёки журналист сифатида эмас, балки таъсир кўрсатиш ва пропаганда агентлари сифатида намоён бўлишди. Бу пропагандани фақат бўхтон сифатидагина баҳолаш мумкин, -деб айтди.\nМакрон 7 май куни президентлик сайловининг 2-босқичида Москва томонидан қўллаб-қувватланаётган миллатчи нозод Мари Ле Пен устидан ғалаба қозонган эди.\nБунга жавобан Путин Москва Франциядаги президентлик сайловига аралашгани тўғрисидаги маълумотларни инкор қилди.\nУчрашувдан сўнг ўтган матбуот анжуманида Макрон Путин билан “мамлакатлар ўртасидаги келишмовчиликлар”, Россиянинг президент Башар Ассадни қўллаб-қувватлаётгани ва Суриядаги уруш тўғрисида “очиқ –ошкора” фикр алмашинилганини билдирди.


Тошмуҳаммедов Тўйчи Ҳофиз\nТаваллуд топган сана: 1968 йил\nВафот этган сана: 1943 йил\nТўйчи Ҳофиз Тошмуҳамедов (1868 – 1943) машҳур ўзбек қўшиқчиси, ҳофиз, халқ мусиқаси ва мақом билимдони, Фарғона ва Тошкент ижро санъати намоёндаси. ЎзССР Меҳнат қаҳрамони (1927). ЎзССР халқ қўшиқчиси (1927).\nМулла Тўйчи 1868 йил Тошкентда косиб-тўқувчи оиласида туғилган. Болалигидан Тўйчи отасига устахонада ёрдам берган, унинг вафотидан сўнг мадрасада мардикорлик қилган, сўнгра маҳаллада ошпазлик қилган. Ўрта мактабни тамомлаган (1878 – 84).\nНарзихан ҳофиз, Мадумар ҳофиз ва Абдуқаҳҳор ҳофизларни ўз устози деб билган. Кейинчалик маҳоратли ижрода улардан ҳам ўзиб кетган.\nТез орада, Мулла Тўйчи Ўзбекистоннинг севимли хонандаларидан бирига айланиб, халқда Тўйчи ҳофиз номи билан машҳур бўлади. 1905 йил Москвадан келган мутахассислар Мулла Тўйчи Тошмуҳаммад ижросида 20 дан зиёд халқ мусиқа ижросини ёзиб олишади, улар орасида: “Илғор” (икки қисми), “Янги курт”, “Аужи курт”, “Сувора” (икки қисми), “Ҳисрав” (икки қисми). Халқда бу пластинкалар “Мулла Тўйчи пластинкалари” номи билан аталган.\n1912 йил у вақтлар машҳур бўлган Тўйчи ҳофизга бағишланган “Армуғон Ҳислат” жамланмаси омма эътиборига ҳавола этилади. У ўзбек шоири Ҳислат томонидан ташкил этилган (1882—1945).\n“Армуғони Ҳислат” жамланмаси ўз ичига ҳар хил шоирларнинг асарларини олиб, унда 100 дан зиёд шеърлар мавжуд. Уларнинг кўпи Мулла Тўйчи репертуарига тегишли. Жамланма муаллифи ҳофиз кунга солган қўшиқларни ҳам сақлаб қолган.\nАгар Октябрь жамоат инқилобидан аввал хонанда кичик давраларда иштирок этган бўлса, совет даврида унинг иқтидори кенг оммага намоён бўлган: у катта концертларда иштирок этали. 1923 йил Тошмуҳамедов мусиқачилар гуруҳи билан Москвадаги Бутун Россия қишлоқ хўжалиги кўргазмасида иштирок этишади. Ушбу гуруҳга ўз даврининг таниқли артист ва мусиқачилари кирган: Юсуф Қизиқ Шакаржонов, Абдуқодир Исмоилов, Аҳмаджон Умурзоқов, Тўхтасин Жалилов ва бошқалар. Тўйчи ҳофизни кейинчалик Москвага чақириб, унинг ижросидаги ўзбек халқ қўшиқларини ёзиб олишади.\n1928 йилдан умрининг охиригача Мулла Тўйчи Тошмуҳамедов Ўзбекистон радио қўмитасида қўшиқчи-солист бўлиб фаолият юритади. 1927 йил Ўзбекистон жамоати Мулла Тўйчининг кўп йиллик ижро фаолиятини кенг нишонлайди, қўшиқчига Меҳнат Қаҳрамони ва ЎзССР халқ қўшиқчиси унвони берилади.\n1931 йил Мулла Тўйчи таниқли қўшиқчилар Думилла Халим Ибадов ва Хожи Абдулазиз Расуловлар билан I республика санъат ишчилари йиғилишида Навоий сўзларига ёзилган “Ироқ” достони ва бир нечта халқ қўшиқларини ижро этишади.\nМосквада бўлиб ўтган ўзбек санъатининг биринчи декадасида Мулла Тўйчи Бутун иттифоқ радиосига таклиф этилади ва магнитофонга “Баёт” ҳамда “Ушшоқ” мақомлари ёзиб олинади. Мақомлар ва йирик шаклдаги қўшиқлар ижроси учун маҳоратли тайёргарлик, яхши овоз, бой мусиқий хотира талаб қилинган: у жудда катта ҳажмдаги куй, усул ва матнни эслаб қолиши керак бўлган.\nТошмуҳамедов халқда шуҳрат қозонган.\nВ.А. Успенский томонидан Тошмуҳамедов ижросида моқомлар ёзиб олинган: “Чоргоҳ”, “Баёт”, “Кўчабоғи”, “Сувора” ва бошқалар. Ушбу ёзиб олинган асарлар “Ўзбек вокал мусиқаси” тўпламидан жой олган.\n“Ҳурмат белгиси” ордени ва медаллар билан тақдирланган. Қашқардарё мусиқали драма театрининг номи ажойиб хонанда Мулла Тўйчи Тошмуҳамедов шарафига номланган. Тошкентдаги гранпластинкалар заводи ҳам Тошмуҳамедов номи билан аталган.


Депутатлик гуруҳи Сергелидаги муаммоларни ҳал қилди | "Адолат" СДП\nЎтган йилги сайлов жараёнлари ўтиб, депутатликка муносиб номзодлар сайланди. Қарангки, депутат бўлиб янги йилни қарши олганлар қаршисида дарҳол синов даври бошланди. Бу ҳам бўлса пандемия. Бироқ шунга қарамасдан депутатлар ушбу синовли дамларда халқ билан бирга бўлиб, малҳам бўлди ва бу ишлар ҳали хамон давом этмоқда. Халқ депутатлари Сергели туман Кенгаши депутатлари фаолияти бунинг исботидир.\nДепутат Дониёр Рашидов йил бошидан буён ўз сайланган 15-Шокирариқ сайлов округида кўплаб ижобий ишларни амалга оширди. Хусусан, «Зийнат» МФЙ аҳолиси муаммоларини бартараф этди ва маҳалла гуллаб яшнашига ўз ҳиссасини қўшди. Маҳалла фаоллари билан биргаликда носоз болалар майдончаларининг жорий ҳолати, ички таъмирталаб йўллар ва режада бўлган объект қурилишларини кўздан кечирди. Мавжуд муаммоларни ҳал этиш белгилаб олинди. Маҳалла кутубхонаси учун 87 турдаги китоблар жамланмасини совға қилди. Шунингдек, Сергели туман 7 мавзесида истиқомат қилувчи 1986 йилда туғилган 2 гуруҳ ногирони Ҳасанова Умиданинг ижтимоий ёрдамга мухтожлар рўйҳатида турганлиги боис, профилактика учун санаторияга йўлланма олиб берди ҳамда оиласини моддий жиҳатдан қўллаб-қувватлади. Депутат Д.Рашидов шундай ижтимоий ёрдамлардан 20 дан ортиғини амалга оширди. Улар таркибини ногиронлар, ёлғиз қариялар, боқувчисини йўқотганлар ташкил этади. Айниқса, депутат «Саховат ва кўмак» ижтимоий ҳаракати доирасида пандемия даврида ишсиз қолган эҳтиёжманд оилаларга 15 хил турдаги озиқ-овқат маҳсулотлари ва пул маблағлари билан кўмак улашди.\nДепутат Суюн Ашуров эса «Қумариқ» МФЙ Обираҳмат 1 тор кўчасидаги аҳоли мурожаатларига асосан яроқсиз ҳолга келиб қолган сув қувурларининг тез-тез тешилиб қолиш ҳолатлари кузатилаётганлиги, бу эса фуқароларга бир қатор ноқулайликларни келтириб чиқараётганлиги бўйича Сергели туман «Сувсоз» ДУКга депутатлик сўрови юборди. Шунингдек, ушбу кўчада чириган эски симёғочлар ва уларга тортилган эски электр симлар аҳоли ҳаётига хавф туғдираётгани маълум бўлди. Депутат С. Ашуров бу муаммо юзасидан эса Сергели туман электр тармоқлари корхонасига депутатлик сўрови киритди. Мазкур депутатлик сўровига жавобан мутасаддилар режага мувофиқ жорий йилнинг 2-ярмида муаммони бартараф этишларини маълум қилди. Худди шу мазмундаги масалалар бўйича Улуғбек, Шохруҳия, Саватчи, Завқий кўчалари ҳам йил якунига қадар янги симёғоч ва электр симлар билан таъминланадиган бўлди.\nХалқ депутатлари Сергели туман Кенгаши депутати Денис Головин ҳам халқ хизматида жавлон ураётган шижоатли депутатлардан. Унинг ташаббуси билан шу вақтгача «Суғдиёна» маҳалласидаги ёниб кетган дарахтларни кесиш тўғрисидаги мурожаат Экология ва атроф-муҳитни муҳофаза қилиш давлат қўмитаси билан биргаликда ижобий ҳал қилинди. Пандемия бошланғич жараёнида Тошкент вилоятида қурилган «Ўртасарой» шифохонасига электрошитлар етказиб бериш тўғрисидаги мурожаатига асосан “Aysel Energy” қўшма корхонаси томонидан ишлаб чиқарилган электрошитлар етказиб берилди. Аҳолини иш билан таъминлаш бўйича самарали ишлар олиб бориб, мазкур корхонада 200 кишилик янги иш ўрни яратишда ташаббус кўрсатди. Туманда жойлашган Травмпункт бўлимида шифокорлар ва беморларга шарт-шароитлар яратиш бўйича мебел жиҳозлари (стол, стул ҳамда шкафлар) олиб берилди. Депутат ёрдами билан тумандаги Суғдиёна ҳамда Обиҳаёт кўчалари оралиғидаги Файзли кўчасидаги носозликларни таъмирлаш бўйича асфальт қопламали йўл ётқизилишига эришилди. “Нурҳаёт” ва “Суғдиёна” МФЙларининг 35 нафар ижтимоий кўмакка мухтож оилаларига рўзғор маҳсулотлари олиб берилди.\nТуман депутатларининг хайрли ишлари давом этмоқда.


Асосий янгиликлар » «Қўшчинор» газетаси\nДемонстрационный сайт » Асосий янгиликлар\n"Оила" маркази туман бўлими томонидан ўтказилган навбатдаги "Бўлғуси келин куёвлар инновацион мактаби" ўқув семинарида Ўзбекистон Республикаси маънавият ва маърифат тарғибот маркази туман бўлинмаси раҳбари З.Авазов, туман бош имом хатиби Б.Исмоилов, туман прокурори ёрдамчиси Ш.Маматқулов,\nХавфсизлик камарини тақмаслик: 111500 сўмдан – 223000 сўмгача. Телефондан фойдаланиш: 669000 сўмдан – 1115000 сўмгача. Телевизордан фойдаланиш: 223000 сўмдан – 1115000 сўмгача. Тезликни ошириш: 223000 сўмдан – 3345000 сўмгача. Қизил чироқда ўтиш: 446000 сўмдан – 1115000 сўмгача. Тўхтаб туриш\nТуман ҳокими Б. Бобоназаров, Халқ қабулхонаси мудири Қ. Исмоилов ва сектор раҳбарларининг Давлатобод маҳалласида сайёр қабули бўлиб ўтди. Қабулда фуқароларнинг мурожаатлари эшитилди.\nёхуд қабристонлардаги кимўзарлик Инсон ҳаёти абадий эмас, лекин хотира мангу. ў лганда шоҳ ҳам, гадо ҳам баравар дейдилар. Аммо... Яқинда ижтимоий тармоқларда вилоятимиздаги қабристонларнинг бирида қабртошга тирик инсоннинг расми, туғилган йили ёзиб қўйилганлиги, бу ҳам етмагандай 3-4 баробар\nЎ збекистон Республикаси Миллий гвардиясининг туманимизда жойлашган ҳарбий қисмида маҳаллалардаги уюшмаган ёшлар ҳамда бўлажак ёш аскарлар иштирокида ҳарбий ватанпарварлик тадбирида қатнашган ҳар бир ёш ўғлоннинг кўнглидан шундай фикр ўтди. Тадбирда Боғизоғон,Таллиота, Хўжаюз, Дўстлик, Файзиобод\nЎ збекистон Республикасининг 2019 йил 2 майдаги УРК-534-сон Қ онунига мувофиқ ¤збекистон Республикасининг Маъмурий жавобгарлик тў ғ рисидаги Кодексига ўзгартириш ва қўшимчалар киритилди. Жумладан, Кодекснинг 135-моддасида юридик шахс-ларнинг транспорт воситалари ҳайдовчиларининг, шу жумладан,\nҲ адис илмига катта ҳисса қўшган буюк аллома, ислом тарихидаги қувваи ҳафизалари энг зўр олимларнинг биринчиси Абу Муҳаммад ибн Абд ар-Раҳмон ад-Доримийнинг туманимизда жойлашган мақбарасини мусулмонларнинг муқаддас зиёратгоҳига айлантириш борасидаги бунёдкорлик ишлари замон талабидан ортда\nҚозихона қишлоғида нон ва нон маҳсулотлари ишлаб чиқаришга ихтисослаштирилган «Мадина ширинликлари» оилавий корхонаси фаолиятини бошлаганлигига ҳали кўп вақт бўлгани йўқ. 10 турдан ортиқ маҳсулотлар тайёрланаётган кичик корхонада айни пайтда 3 нафар хотин-қизлар меҳнат қилишмоқда. Улар томонидан\n"Яшил чироқ- 2019" кўрик-танловининг Республика босқичида 17-умумтаълим мактабининг жамоси фаол иштирок этиб, фахрли 3-ўринни қўлга киритди.


Саида Мирзиёева онаси билан Сирдарёга одамларнинг ҳолидан хабар олгани борганида ажойиб воқеага гувоҳ бўлганини айтди\nСаида Мирзиёева онаси билан Ҳайит байрами арафасида Сирдарёга одамларнинг ҳолидан хабар олгани борганида ажойиб воқеага гувоҳ бўлганини айтди. Мирзиёева телеграмдаги расмий каналида воқеа ҳақида қуйидагича ёзади.\n"6-7 ёшлардаги болакай билан суҳбатлашяпмиз. “Нима бўлди ўзи, нима қилдинглар ўша пайт?” − деб саволга тутдим. "Эрталаб вақтли уйғониб кетдик. Қарасак, ҳамма югуряпти, биз ҳам дадам билан кўчага югурдик”, – дейди. Шу пайт жажжи, ширингина сингилчаси гапга қўшилди, денг. Нигина экан исми. “Менинг оқ айиқчам бор-ку, ўша уйда қолган экан, - дейди кўзларини катта-катта очиб, - Мен уни чўкиб кетди деб ўйлаб, роса хафа бўлдим. Кейин дадам йўқ бўлиб қолдилар. Қидириб-қидириб, ўйинчоғимни топиб келдилар. Айиқчам қайтиб келди! Ҳозир ухлаб ётибди”.\nЖуда таъсирланиб кетдим. Тасаввур қиляпсизми?! Одамларнинг кўзига ҳеч нима кўринмай, ҳар томонга ўзини урган бир пайтда Нигинанинг дадаси фарзандим ўксиб қолмасин деб, ортига қайтган", - дейди Саида Мирзиёева.\nФото: Отабек Умаров ва Шаҳноза Мирзиёева Ироқ ҳамда Суриядаги уруш чангалидан олиб келинган болакайлар ҳолидан хабар олди\nНозимбек 22 май 2020 01:31\nНақадар олийжаноблик. Яхшилик қилишда чарчаманглар илоҳим\nКатта савобга қолишибди. Раҳмат сизларга\nХалқимизни шундай фидокорона қўлловчиларга таъзимдамиз\nРамазор кунларида жудда катта савобли ишлар вилишибди\nХоджаев Сирожидин Зайнаб итдинович 22 май 2020 05:58\nРахмат Олох Рози булсин.Нима булгандаям мусурмонмиз, шундай кунларда Далда булиш яхши худога шукур.\nЮсупова Шоирахон Кахаровна 22 май 2020 09:41\nСизларга роса хавасим келди.Оллох рози булсин Сизлардан.Савобли ишларингиз давомли булсин.Рахмат Сизларга.Юртбошимиз Отажонимизни хам Оллох хамиша узи кулласин Омин.\nnodirbek 22 май 2020 10:38\nalloh rozi boʻlsin xayrli ishlarini alloh mukofatlasin\nУрал 22 май 2020 12:46\nЖуда таьсирли ота она фарзандларимиз сог омон булишсин.Катта Рахмат Эл Исида юриб дардига ха дейишни УЗИ катта гап.Рахмат.\nнодирбек заркент 22 май 2020 23:45\nхалкни ичига кириб .ахвол сураяпсизлар халкимиз хар дойм яхши куради .юртимиз бахтига сог омон юрилар рахмат


Термитлар Ўзбекистон бўйлаб ҳужумга ўтмоқда\nЗоолог олимга кўра¸ термитлар маликаси йўқ қилинмагунича¸ уларни қириб тугатиб бўлмайди.\nТошкент ҳукуматининг термит - қирчумолиларга қарши курашиш ҳақида йиллардан бери қабул қилаëтган қарорлари амалий натижа бермаëтир. Расмий маълумотларга кўра, айни пайтда Ўзбекистонда 27 мингта хонадон ва турли бинолар термитдан зарар кўрган. Зоолог олимлар термитларнинг бутун республика бўйлаб тарқалаётгани оқибати қўрқинчли эканидан бонг урмоқдалар.\nБешариқда термит уйларнинг устунлари, қуруқ ёғочларни еб адо қилмоқда, дейди бешариқлик Нишонбой Ўрозалиев. Унга кўра, 3-4 йилдан буён термитлар уй қурилишидаги қуруқ ёғочларга фаол ҳужумга ўтган:\n-У уйнинг тўсинини ейди эканда. Егандан кейин пастга апилкага ўхшаган оқ қуйқумлар тушиб қолаяпти. Бизда жуда кўп, дейди бешариқлик Нишонбой Ўразалиев.\nЎзбекистонда термитларнинг кўпайиб бораëтгани ҳукуматни ҳам жиддий ташвишга солган кўринади. Бу муаммони июн ойида ўтказилган махсус мажлисда кўриб чиққан ҳукумат расмийлари термитларга қарши курашиш учун муҳандис –қурувчилар ва биолог-энтомологлар ҳисобидан отрядлар ташкил қилишга қарор қилдилар.\nЎзбекистон Фанлар академияси қошидаги Зоология институти Энтомология бўлими мудири, профессор Оловиддин Ҳамроевнинг айтишича, ҳозир Ўзбекистонда термит тарқалмаган вилоят деярли қолмаган:\n-Ўзбекистонда ҳамма вилоятларда бор термит. Термитлар энг кўп учрайдиган макон деймизми¸ кони деймизми Қашқадарë¸ Сурхондарë¸ бундан ташқари Қорақалпоғистон республикаси¸ Хоразм вилоятининг бир қисми¸ Бухоронинг Ромитан¸ Шофиркон¸ Қоракўл¸ Қоровулбозорга ўхшаш жойларида учрайди. Фарғона водийсида ҳам азалдан бор. Водил райони¸ Қўқон атрофидаги районларда¸ қисман Андижонда¸ Наманганнинг Чуст туманларида учрайди, дейди профессор Оловиддин Ҳамроев.\nТермитнинг кўриниши бир сантиметр атрофидаги чумолидек экани¸ рангининг эса чумолидан оқишроқ бўлишини айтган профессор термитларнинг азалдан ëғоч кушандаси эканини таъкидлайди.\n- Асосан улар ëғоч билан озиқланади. Ëғоч ва ëғоч маҳсулотлари. Айтайлик¸ 69 турдаги маҳсулотга зарар етказиши мумкин. Йўлида агар ўзи озиқланмайдиган тўсиқ бўлса¸ шу тўсиқдан ўтиш учун ҳар хил пластиклар борми¸ бошқалар борми¸ электр ўтказгичларнинг изоляторлари борми¸ шунга ўхшаган кўп нарсани¸ ҳаттоки лойни ҳам ейди¸ дейди Оловиддин Ҳамроев.\nОлимга кўра, термитларнинг кўзи кўр бўлади ва ҳид билиш орқали керакли озуқасини топади.\n-Термитлар хонадонларда деворлар орасида¸ ер остида¸ шифтнинг лой босган нималарининг тагида кичик-кичик уя қуриб яшайди. Лекин уларнинг асосий уяси тупроқда бўлади. Тупроқнинг¸ сув ости сувларига узоқ-яқинлигига қараб¸ бир ярим-икки метрдан бир қанча метр чуқурликкача тушиши мумкин.\nТермитлар¸ асосан¸ бир неча табақаларга бўлинади. Айтайлик¸ маликаси ер остида бешикчада ëтиб¸ фақат тухум қўйиб кўпаяди. Маликаси эҳтиëжига қараб бир минутда 30 тагача¸ бир суткада 42 ярим мингтагача тухум қўйиши мумкин. Кейин унинг иккинчи табақаси ëнида шохи бўлади. Энг ашаддий табақалар бу ишчилар бўлади. Ишчилари ҳам қуради¸ ҳам бузади¸ ҳам ҳаммасини боқади, дейди термитлар жамоасидаги табақаланиш ҳақида тўхталган профессор суҳбатдошимиз.\nЎзбекистонда термитларни кўпайишига қарши курашиш жуда мураккаб, чунки термитлар ҳар хил инфекция ва дорилардан ўзини узоқ тутади, деб давом этади Оловиддин Ҳамроев.\n-Уларга қарши кураш жуда ҳам мураккаб. Уларда шунақа бир хусусиятлар борки¸ агар ўшаларнинг зоти касал бўлиб қолса ëки нобуд бўлиб қолса¸ тўрттаси йиғилиб¸ уни охиригача ўлдириб¸ буларнинг ўзларининг мозори бор¸ ўша жойга ташлайди. Кейин ўша тўрттасини ҳам хунук касалликлар юқмаслиги учун бошқалари ўлдириб¸ ташлаб¸ у ерни жуда ҳам тоза ҳолда сақлайди. Шунинг учун любой ишлатиладиган дорилар бўлса¸ ҳид бўлса ëки йўлида уч-тўрттаси ўлиб қолса¸ термитлар у жойни ташлаб бошқа ëққа қараб юришни давом эттиради¸ дейди ўз умрини термитлар ҳаëтини ўрганишга бағишлаган профессор.\nТермитлар ҳаëт тарзидан келиб чиққан ҳолда, профессор Ҳамроевга кўра, Ўзбекистон Зоология институти олимлари термитлар учун махсус емиш тайёрлаган:\n- Бизларнинг усулимиз термитлар озиқлангандан кейин ҳеч бўлмаганда икки-уч ойдан кейин ўлиши керак. Мақсад нимадан иборат? Мақсад шундан иборатки¸ ўша озуқани маликасигача етказиш керак. Чунки термит уйнинг тепасида¸ томида бўлса¸ девордан тушгунча икки-уч метр ўтса¸ унинг уяси фараз қилайлик хонадондан беш-олти метр бўлса¸ 20-30 метр жойгача айтайлик аста-секин озуқани бир-бирига бериб¸ ташиб¸ дори таъсир қилгунча маълум вақт ўтиши керак. Қачонки биз маликани бартараф қилсак¸ ўша ердаги термитларнинг бутунлай ҳаммаси бартараф бўлади¸ дейди профессор Ҳамроев.\nОлимларга кўра¸ одамлар узоқ йиллардан бери термитларга қарши курашиш учун минг бир усулни қўллаб кўрган. Масалан¸ қадимда янги иморат қуриладиган ер аввал сув билан захлатилган. Бу ҳолатда термитлар мазкур жойни тарк этса-да, уларни тамоман йўқ қилишнинг иложи бўлмаган.\nЎзбекистонда термитларга қарши курашишга оид ҳукумат биринчи қарор 1992 йилда қабул қилинган эди. Иккинчи қарор эса Хива шаҳрини термитлардан ҳимоя қилишга қаратилган эди. Бу қарордан сўнг Хивадаги тарихий ёдгорликларга тушган термитларга қарши курашиш учун Зоология институти ходимлари иш олиб бормоқда, дейди Хивадаги “Ичон-Қалъа” тарих музейи директори ўринбосари Рустам Искандаров:\n- Масжидда¸ бошқа жойларда бор эди. Зоология институтидан ҳар доим дори қўйиб¸ қараб туришибди. Ҳали ҳеч қайси бино зарар кўриб йиқилиб кетгани йўқ. Мана бунақа бўртиб-бўртиб чиққан лой учрайди. Масжидда йўқолиб кетди, масжидда деярли кўринмайди. Аввал кўп эди. Ëдгорликларнинг баъзи бирларида бор, дейди Хивадаги “Ичон-Қалъа” тарих музейи директори ўринбосари Рустам Искандаров.\nТермитларга қарши курашиш ҳақидаги ҳукуматнинг учинчи қарори 2007 йилда қабул қилинган эди, дейди профессор Оловиддин Ҳамроев. Унга кўра, ана шу қарор ижроси юзасидан термитларга қарши курашувчи 42та отряд тузилиши керак эди. Бироқ маблағ масаласидан қийинчилик бўлганлиги туфайли бу отрядлар тузилмай қолган. Фақат хўжаликларда 2-3 кишилик гуруҳлар тузилдики, уларнинг ишлари самарасиз бўлди, дейди профессор. Энди эса:\n- Экспедиция сафида отряд тузилиб¸ ўша отряд асосан термитларнинг тарқалиш маконлари¸ уларнинг қалинлиги ва бошқа масалалар билан шуғулланиши керак. Бундан ташқари ҳозир Зоология институтида термитларга қарши емхўраклар тайëрлаш йўлга қўйилган, дейди Ўзбекистон Фанлар академияси қошидаги Зоология институти Энтомология бўлими мудири, профессор Оловиддин Ҳамроев.\nЭнтомолог олимларга кўра, агар Ўзбекистон ҳукуматининг термитларга қарши курашга оид қарорлари бажарилмай қолишда давом этса, мамлакатда термитларнинг кўпайиши иқтисод ва аҳоли саломатлиги учун жиддий муаммоларни келтириб чиқаради.